               IL-KUMMISSJONI EWROPEA
            Brussell, 22.4.2022
            COM(2022) 176 final
            2022/0116(NLE)

            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat tal-FSE stabbilit mill-Ftehim ta’ Sħubija Ekonomika interim bejn il-Ghana, minn naħa waħda, u l-Unjoni Ewropea u l-Istati Membri tagħha, min-naħa l-oħra, fir-rigward tal-adozzjoni tar-Regoli ta' Proċedura għas-Soluzzjoni ta’ Tilwim

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna deċiżjoni li tistabbilixxi l-pożizzjoni li għandha tiġi adottata, f’isem l-Unjoni, fil-Kumitat tal-FSE stabbilit skont il-Ftehim ta’ Sħubija Ekonomika interim bejn il-Ghana minn naħa waħda, u l-Unjoni Ewropea u l-Istati Membri tagħha, min-naħa l-oħra, rigward l-adozzjoni tar-Regoli ta’ Proċedura għas-Soluzzjoni ta’ Tilwim u l-Kodiċi ta’ Kondotta.

               2.Kuntest tal-proposta

               2.1.Il-Ftehim ta’ Sħubija Ekonomika interim bejn il-Ghana, minn naħa waħda, u l-Unjoni Ewropea u l-Istati Membri tagħha, min-naħa l-oħra

               Il-Ftehim ta’ Sħubija Ekonomika interim bejn il-Ghana, minn naħa waħda, u l-Komunità Ewropea u l-Istati Membri tagħha, min-naħa l-oħra (“il-Ftehim”) għandu l-għan li:

               (a)Jippermetti li l-Ghana tibbenefika minn aċċess aħjar għas-suq li toffri l-Unjoni fil-qafas tan-negozjati tal-FSE u b'hekk jiġi evitat tfixkil fil-kummerċ bejn il-Ghana u l-Unjoni meta s-sistema kummerċjali tranżitorja tal-Ftehim ta' Cotonou tiskadi fil-31 ta' Diċembru 2007, sakemm jiġi konkluż FSE sħiħ;

               (b)Iwitti t-triq għan-negozjar ta' FSE li jikkontribwixxi biex jonqos il-faqar, jippromwovi l-integrazzjoni reġjonali, il-kooperazzjoni ekonomika u l-governanza tajba fl-Afrika tal-Punent u jtejjeb il-kapaċitajiet tal-Afrika tal-Punent fl-oqsma tal-politika kummerċjali u tal-kwistjonijiet relatati mal-kummerċ;

               (c)Jippromwovi l-integrazzjoni armonjuża u gradwali tal-Ghana fid-dinja ekonomika f’konformità mal-għażliet politiċi tagħha u l-prijoritajiet ta' żvilupp tagħha;

               (d)Isaħħaħ irbit eżistenti bejn il-Partijiet abbażi ta' solidarjetà u ta' interess reċiproku;

               (e)Joħloq ftehim kompatibbli mal-Artikolu XXIV tal-GATT 1994.

               Il-Ftehim ilu applikat b’mod proviżorju bejn il-Ghana, minn naħa waħda, u l-Unjoni Ewropea u l-Istati Membri tagħha, min-naħa l-oħra, mill-15 ta’ Diċembru 2016.

               2.2.Il-Kumitat tal-FSE

               L-Artikolu 73 tal-Ftehim jistitwixxi l-Kumitat tal-FSE u jistabbilixxi li huwa responsabbli għall-amministrazzjoni fl-oqsma kollha koperti mill-Ftehim u t-twettiq tal-impenji kollha msemmija fil-Ftehim. Il-Ftehim jistabbilixxi wkoll li l-Kumitat jiddetermina r-regoli tal-organizzazzjoni u l-funzjonament tiegħu. Il-Kumitat adotta r-regoli ta’ proċedura tiegħu skont dan
                  1
               .

               Skont it-Titolu V (Prevenzjoni ta’ Tilwim u Soluzzjoni), l-Artikolu 59 (Regoli ta’ proċedura) jipprevedi li l-proċeduri tas-soluzzjoni ta' tilwima skont il-Kapitolu 3 ta' dan it-Titolu għandhom ikunu regolati mir-Regoli ta’ Proċedura li għandhom ikunu adottati mill-Kumitat tal-FSE fiż-żmien tliet xhur mit-twaqqif tiegħu. L-Artikolu 64(2) jipprevedi li Kodiċi ta’ Kondotta ikun anness mar-Regoli ta’ Proċedura. Huwa xieraq li l-Kodiċi ta’ Kondotta għall-arbitri jkun applikabbli għall-medjaturi.

               2.3.L-att previst tal-Kumitat tal-FSE

               Matul it-tieni nofs tal-2022, il-Kumitat tal-FSE għandu jadotta deċiżjoni dwar ir-Regoli ta’ Proċedura għas-Soluzzjoni ta’ Tilwim (“l-att previst”). L-għan tal-att previst huwa li jistabbilixxi r-Regoli ta’ Proċedura li jirregolaw is-Soluzzjoni ta’ Tilwim u l-Kodiċi ta’ Kondotta relatat.

               3.Pożizzjoni li għandha tittieħed f’isem l-Unjoni

               Din il-proposta għal Deċiżjoni tal-Kunsill tistabbilixxi l-pożizzjoni li għandha tittieħed f’isem l-Unjoni fil-Kumitat tal-FSE stabbilit bil-Ftehim fir-rigward tal-adozzjoni tar-Regoli ta’ Proċedura għas-Soluzzjoni ta’ Tilwim u l-Kodiċi ta’ Kondotta relatat. Huwa xieraq li l-Kodiċi ta’ Kondotta għall-arbitri jkun applikabbli għall-medjaturi.

               Il-Partijiet għall-Ftehim iddiskutew ir-Regoli ta’ Proċedura u l-Kodiċi ta’ Kondotta previsti u qablu li, soġġett għall-proċeduri tat-teħid ta’ deċiżjonijiet tal-Unjoni, jenħtieġ li l-Kumitat tal-FSE jadotta dawn ir-Regoli ta’ Proċedura u Kodiċi ta’ Kondotta fit-tieni nofs tal-2022.

               Is-sustanza tar-Regoli ta’ Proċedura previsti u l-Kodiċi ta’ Kondotta relatat hija simili għal dik ta’ Regoli ta’ Proċedura u tal-Kodiċi ta’ Kondotta ta’ ftehimiet kummerċjali oħra tal-Unjoni.

               Ir-Regoli ta’ Proċedura huma essenzjali biex jitlesta l-qafas istituzzjonali tal-Ftehim u għalhekk biex tkun iggarantita l-implimentazzjoni bla xkiel tal-Ftehim.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f'sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregolaw il-korp inkwistjoni. Dan jinkludi wkoll l-istrumenti li ma jkollhomx effett vinkolanti skont id-dritt internazzjonali iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  2
               .

               4.1.2.Applikazzjoni għall-każ attwali

               Il-Kumitat tal-FSE huwa korp istitwit bi ftehim, jiġifieri l-FSE interim bejn l-UE u l-Ghana.

               L-att, li l-Kumitat tal-FSE qed jintalab jadotta, jikkostitwixxi att li jkollu effetti legali peress li jistabbilixxi regoli legali vinkolanti li jirregolaw is-Soluzzjoni ta’ Tilwim bejn il-Partijiet.

               L-att previst la jissupplimenta u lanqas jemenda l-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hi l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik mitluba mill-għan jew il-komponent ewlieni jew predominanti.

               4.2.2.Applikazzjoni għall-każ attwali

               Skont l-Artikolu 46 tal-Ftehim, il-mekkaniżmu għall-Prevenzjoni u s-Soluzzjoni tat-Tilwim stabbilit mill-Ftehim fit-Titolu V mhuwiex applikabbli għat-Titolu II tal-Ftehim (“Sħubija għall-Iżvilupp”). Minn dan isegwi li l-mekkaniżmu għall-Prevenzjoni u s-Soluzzjoni tat-Tilwim tat-Titolu V huwa applikabbli għal tilwim li jikkonċerna kwistjonijiet kummerċjali, li mill-perspettiva tal-Unjoni huma fl-ambitu tal-Politika Kummerċjali Komuni. Għalhekk, anki r-Regoli ta’ Proċedura u l-Kodiċi ta’ Kondotta relatat li għandhom jiġu adottati mill-Kumitat tal-FSE skont l-Artikoli 59 u 64(2) tat-Titolu V tal-Ftehim japplikaw għal tilwim li jikkonċerna kwistjonijiet kummerċjali.

               Fid-dawl ta’ dan ta’ hawn fuq, huwa ċar li l-kontenut tal-att previst huwa relatat mal-politika kummerċjali komuni.

               Għaldaqstant, il-bażi ġuridika sostantiva għad-Deċiżjoni proposta hija l-ewwel subparagrafu tal-Artikolu 207(4) tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 207(4), l-ewwel subparagrafu tat-TFUE, flimkien mal-Artikolu 218(9) tat-TFUE.

               5.Pubblikazzjoni tal-att previst

               Billi l-att tal-Kumitat tal-FSE jintroduċi r-regoli ta’ proċedura għas-Soluzzjoni tat-Tilwim skont il-Ftehim, huwa xieraq li dan jiġi ppubblikat f’Il-Ġurnal Uffiċjali tal-Unjoni Ewropea wara l-adozzjoni tiegħu.

               2022/0116 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kumitat tal-FSE stabbilit mill-Ftehim ta’ Sħubija Ekonomika interim bejn il-Ghana, minn naħa waħda, u l-Unjoni Ewropea u l-Istati Membri tagħha, min-naħa l-oħra, fir-rigward tal-adozzjoni tar-Regoli ta' Proċedura għas-Soluzzjoni ta’ Tilwim

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(4) l-ewwel subparagrafu, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)L-Unjoni Ewropea u l-Istati Membri tagħha ffirmaw il-Ftehim ta’ Sħubija Ekonomika (‘FSE’) interim bejn il-Ghana, minn naħa waħda, u l-Komunità Ewropea u l-Istati Membri tagħha, min-naħa l-oħra, fit-28 ta’ Lulju 2016
                  3
                (“il-Ftehim”). Dan il-Ftehim ilu applikat b’mod proviżorju bejn l-UE u l-Istati Membri tagħha, minn naħa waħda, u l-Ghana, min-naħa l-oħra, mill-15 ta’ Diċembru 2016
                  4
               .

               (2)Skont l-Artikolu 73(3) tal-Ftehim, il-Kumitat tal-FSE huwa responsabbli għall-amministrazzjoni fl-oqsma koperti minn dak il-Ftehim u t-twettiq tal-impenji kollha msemmija f'dak il-Ftehim.

               (3)Skont l-Artikolu 59, il-proċeduri għas-soluzzjoni tat-tilwim għandhom ikunu rregolati mir-Regoli tal-Proċedura li għandhom ikunu adottati mill-Kumitat tal-FSE fiż-żmien tliet xhur mit-twaqqif tiegħu.

               (4)Skont l-Artikolu 64(2) Kodiċi ta’ Kondotta huwa anness mar-Regoli ta’ Proċedura. Il-funzjoni tal-Kodiċi ta’ Kondotta hija li jistabbilixxi prinċipji ta’ gwida, drittijiet u obbligi li l-arbitri jridu jikkonformaw magħhom. Huwa xieraq li l-Kodiċi ta’ Kondotta għall-arbitri jkun applikabbli għall-medjaturi, mutatis mutandis.

               (5)Il-Kumitat tal-FSE għandu jadotta deċiżjoni fir-rigward tar-Regoli ta’ Proċedura għas-Soluzzjoni ta’ Tilwim fit-tieni nofs tal-2022.

               (6)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat tal-FSE, peress li d-deċiżjoni prevista tal-Kumitat tal-FSE tistabbilixxi regoli legalment vinkolanti li jirregolaw is-Soluzzjoni ta’ Tilwim,

               ADOTTAT DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni għandha tkun ibbażata fuq l-anness ta’ din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni Nru 1/2021 tal-Kumitat tal-EPA stabbilit mill-Ftehim Interim ta’ Sħubija Ekonomika bejn il-Ghana, minn naħa waħda, u l-Komunità Ewropea u l-Istati Membri tagħha, min-naħa l-oħra, tad-29 ta’ Lulju 2021 rigward l-adozzjoni tar-Regoli ta’ Proċedura tal-Kumitat tal-FSE (ĠU L 459, 22.12.2021, p. 3).

                     (2)

                        Il-paragrafi minn 61 sa 64 tas-Sentenza tal-Qorti tal-Ġustizzja tas-7 ta’ Ottubru 2014 fil-kawża C-399/12, il-Ġermanja vs il-Kunsill, ECLI:EU:C:2014:2258.

                     (3)

                        Il-Ftehim ta’ Sħubija Ekonomika interim bejn il-Ghana, minn naħa waħda, u l-Komunità Ewropea u l-Istati Membri tagħha, min-naħa l-oħra, (ĠU L 287, 21.10.2016, p. 3).

                     (4)

                        Id-Deċiżjoni tal-Kunsill (UE) 2016/1850 tal-21 ta' Novembru 2008 dwar l-iffirmar u l-applikazzjoni provviżorja tal-Ftehim ta' Sħubija Ekonomika interim bejn il-Ghana, minn naħa waħda, u l-Komunità Ewropea u l-Istati Membri tagħha, min-naħa l-oħra.

    ---documentbreak---

               IL-KUMMISSJONI EWROPEA
            Brussell, 22.4.2022
            COM(2022) 176 final

            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-Kumitat tal-FSE stabbilit mill-Ftehim ta’ Sħubija Ekonomika interim bejn il-Ghana, minn naħa waħda, u l-Unjoni Ewropea u l-Istati Membri tagħha, min-naħa l-oħra, fir-rigward tal-adozzjoni tar-Regoli ta' Proċedura għas-Soluzzjoni ta’ Tilwim

               APPENDIĊI

               DEĊIŻJONI Nru ... / 2022 TAL-KUMITAT TAL-FSE

               stabbilit mill-Ftehim ta’ Sħubija Ekonomika interim bejn il-Ghana, minn naħa waħda, u l-Unjoni Ewropea u l-Istati Membri tagħha, min-naħa l-oħra, fir-rigward tal-adozzjoni tar-Regoli ta' Proċedura għas-Soluzzjoni tat-Tilwim

               IL-KUMITAT TAL-FSE,

               Wara li kkunsidra l-Ftehim ta' Sħubija Ekonomika interim bejn il-Ghana, minn naħa waħda, u l-Unjoni Ewropea u l-Istati Membri tagħha, min-naħa l-oħra
                  1
                (minn hawn ’il quddiem imsejjaħ “il-Ftehim”), iffirmat fi Brussell fit-28 ta’ Lulju 2016, u b’mod partikolari l-Artikolu 59 tiegħu,

               Billi l-Ftehim jipprevedi li l-proċeduri għas-Soluzzjoni ta’ Tilwim għandhom ikunu rregolati mir-Regoli ta’ Proċedura, li għandhom jiġu adottati mill-Kumitat tal-FSE. Il-Kodiċi ta’ Kondotta għandu jiġi anness ma’ dawn ir-Regoli ta’ Proċedura.

               ADOTTA DIN ID-DEĊIŻJONI:

               Artikolu 1

               Ir-Regoli ta’ Proċedura għall-Prevenzjoni u s-Soluzzjoni ta’ Tilwim huma stabbiliti kif stipulat fl-Anness.

               Artikolu 2

               Din id-Deċiżjoni għandha tidħol fis-seħħ fid-data tal-adozzjoni tagħha.

               Magħmul fi,

               ANNESS

               REGOLI TA' PROĊEDURA GĦAS-SOLUZZJONI TA’ TILWIM

               a. definizzjonijiet

               1.Fil-Kapitolu 3 (Proċeduri għas-soluzzjoni ta’ tilwim) tal-Ftehim u skont dawn ir-Regoli ta’ Proċedura, japplikaw id-definizzjonijiet li ġejjin:

               (a)“persunal amministrattiv” fir-rigward ta' membru tal-bord, tfisser individwi taħt id-direzzjoni u l-kontroll ta' membru tal-bord, minbarra l-assistenti;

               (b)“konsulent” tfisser individwu maħtur minn Parti sabiex jagħti pariri jew jassisti lil dik il-Parti b'konnessjoni mal-proċedimenti tal-bord;

               (c)“assistent” tfisser individwu li, skont it-termini tal-ħatra u taħt id-direzzjoni u l-kontroll ta’ membru tal-bord, iwettaq riċerka jew jassisti lil dak il-membru tal-bord;

               (d)“Parti lmentatriċi” tfisser kwalunkwe Parti li titlob li jitwaqqaf bord skont l-Artikolu 49 (Bidu tal-Proċedura tal-Arbitraġġ) tal-Ftehim;

               (e)“jum” tfisser jum kalendarju;

               (f)"bord" tfisser bord stabbilit skont l-Artikolu 50 (Kompożizzjoni tal-bord tal-arbitraġġ) tal-Ftehim;

               (g)“membru tal-bord” jew “arbitru” tfisser membru ta’ bord;

               (h)“Parti li kontriha qed isir l-ilment” tfisser il-Parti li allegatament tkun qed tikser id-dispożizzjonijiet ikkonċernati;

               (i)“rappreżentant ta' Parti” tfisser impjegat jew kwalunkwe individwu maħtur minn dipartiment jew aġenzija tal-gvern jew kwalunkwe entità pubblika oħra ta' Parti li tirrappreżenta l-Parti għall-finijiet ta' tilwim skont il-Ftehim.

               b. notifiki

               2.Kull talba, notifika, preżentazzjoni bil-miktub jew dokument ieħor:

               (a)tal-bord għandha tintbagħat liż-żewġ Partijiet fl-istess ħin;

               (b)ta’ Parti, li tkun indirizzata lill-bord għandha tiġi kkupjata lill-Parti l-oħra fl-istess ħin; kif ukoll

               (c)ta’ Parti, li tkun indirizzata lill-Parti l-oħra għandha tiġi kkupjata lill-bord fl-istess ħin, kif xieraq.

               3.Kull notifika msemmija fir-Regola 2 għandha ssir bil-posta elettronika jew, fejn xieraq, bi kwalunkwe mezz ieħor ta’ telekomunikazzjoni li jipprovdi evidenza li d-dokument ikun intbagħat. Sakemm ma jkunx ippruvat mod ieħor, tali notifika għandha titqies li tkun waslet fl-istess data li tkun intbagħtet.

               4.In-notifiki kollha għandhom jiġu indirizzati lid-Direttorat Ġenerali għall-Kummerċ tal-Kummissjoni Ewropea u lid-Direttur Kap tal-Ministeru tal-Kummerċ u l-Industrija tal-Ghana, rispettivament.

               5.Żbalji minuri ta' natura klerikali f'talba, notifika, preżentazzjoni bil-miktub jew dokument ieħor relatat mal-proċedimenti tal-bord jistgħu jiġu kkoreġuti billi jintbagħat dokument ġdid li jindika l-modifiki b'mod ċar.

               6.Jekk l-aħħar jum għall-kunsinna ta’ dokument ikun f’jum mhux tax-xogħol tal-istituzzjonijiet tal-Unjoni Ewropea jew tal-gvern tal-Ghana, il-perjodu ta’ żmien għall-kunsinna tad-dokument għandu jintemm fl-ewwel jum tax-xogħol sussegwenti.

               c. ħatra ta’ membri tal-bord

               7.Jekk skont l-Artikolu 50.3 (Kompożizzjoni tal-bord tal-arbitraġġ) tal-Ftehim, membru tal-bord jintgħażel bil-polza, il-kopresident tal-Kumitat tal-FSE mill-Parti lmentatriċi għandu jinforma minnufih lill-kopresident tal-Parti li kontriha qed isir l-ilment dwar id-data, il-ħin u l-post tal-polza. Il-kopresident tal-Kumitat tal-FSE mill-Parti lmentatriċi, jew id-delegat tiegħu jew tagħha, għandu jintalab u għandu jmexxi l-polza kif previst fil-paragrafi 3 u 4 tal-Artikolu 50 (Kompożizzjoni tal-bord tal-arbitraġġ) tal-Ftehim. Il-kopresident tal-Kumitat tal-FSE mill-Parti lmentatriċi jista’ jiddelega tali selezzjoni bil-polza tal-membru tal-bord.

               8.Il-kopresident tal-Kumitat tal-FSE mill-Parti lmentatriċi għandu jagħżel bil-polza l-membru tal-bord jew il-president, fi żmien ħamest ijiem mill-iskadenza tal-perjodu ta’ żmien imsemmi fil-paragrafu 2 tal-Artikolu 50 (Kompożizzjoni tal-bord tal-arbitraġġ), jekk waħda mis-sublisti msemmija fil-paragrafu 1 tal-Artikolu 64 (Lista ta’ arbitri):

               (a)ma tkunx stabbilita, minn fost dawk l-individwi li jkunu ġew proposti formalment minn Parti waħda jew miż-żewġ Partijiet għall-istabbiliment ta’ dik is-sottolista partikolari; jew

               (b)ma jkunx għadx fiha mill-inqas ħames individwi, minn fost dawk l-individwi li jifdal f’dik is-sottolista partikolari.

               Il-kopresident tal-Kumitat tal-FSE mill-Parti lmentatriċi jista’ jiddelega tali selezzjoni bil-polza tal-membru tal-bord.

               9.Il-kopresident tal-Kumitat tal-FSE mill-Parti lmentatriċi għandu jinnotifika, bil-miktub, kull individwu li jkun intgħażel sabiex iservi bħala membru tal-bord bil-ħatra tiegħu. Kull individwu għandu jikkonferma d-disponibbiltà tiegħu liż-żewġ Partijiet fi żmien ħamest ijiem mid-data li fiha jkun ġie infurmat bil-ħatra tiegħu. Għall-finijiet tad-determinazzjoni tad-data tal-istabbiliment tal-bord skont il-paragrafu 5 tal-Artikolu 50 (Kompożizzjoni tal-bord tal-arbitraġġ) tal-Ftehim, id-data li fiha jintgħażlu l-membri tal-bord għandha titqies bħala d-data li fiha l-aħħar wieħed mit-tliet membri tal-bord magħżul ikun innotifika l-aċċettazzjoni tal-ħatra tiegħu.

               d. termini ta' referenza

               10.Sakemm il-Partijiet ma jiftehmux mod ieħor, fi żmien ħamest ijiem mid-data tat-twaqqif tal-bord, it-termini ta’ referenza tal-bord għandhom ikunu:

               “biex jeżamina, fid-dawl tad-dispożizzjonijiet rilevanti ta’ dan il-Ftehim ikkwotati mill-Partijiet, il-kwistjoni msemmija fit-talba għat-twaqqif tal-bord, biex jifformula konklużjonijiet dwar il-konformità tal-miżura inkwistjoni mad-dispożizzjonijiet tal-Ftehim imsemmija fl-Artikolu 46 (Ambitu) u biex joħroġ rapport f’konformità mal-Artikoli 51 (Rapport tal-bord interim) u 52 (Deċiżjoni tal-bord tal-arbitraġġ).”

               11.Jekk il-Partijiet jaqblu dwar termini ta' referenza oħra, dawn għandhom jinnotifikaw it-termini ta' referenza maqbula lill-bord fil-limitu ta' żmien stabbilit fir-Regola 10.

               e. funzjonijiet tal-bord

               12.Il-bord:

               (a)għandu jagħmel valutazzjoni oġġettiva tal-kwistjoni quddiemu, li tinkludi valutazzjoni oġġettiva tal-fatti tal-każ u tal-applikabbiltà u l-konformità mad-dispożizzjonijiet ikkonċernati;

               (b)għandu jistabbilixxi, fid-deċiżjonijiet u fir-rapporti tiegħu, l-applikabbiltà tad-dispożizzjonijiet ikkonċernati u r-raġunament bażiku wara kull riżultat u konklużjoni li jasal għaliha; kif ukoll

               (c)għandu jikkonsulta b’mod regolari mal-Partijiet u jipprovdi opportunitajiet adegwati għall-iżvilupp ta’ soluzzjoni li jaqblu magħha ż-żewġ naħat.

               13.Il-bord għandu jqis ukoll l-interpretazzjonijiet rilevanti fir-rapporti tal-bordijiet tad-WTO u tal-Korp tal-Appell adottati mill-Korp għas-Soluzzjoni tat-Tilwim tad-WTO.

               f. laqgħa organizzattiva

               14.Sakemm il-Partijiet ma jiftehmux mod ieħor, għandhom jiltaqgħu mal-bord fi żmien sebat ijiem mit-twaqqif tiegħu biex jistabbilixxu l-kwistjonijiet li l-Partijiet jew il-bord iqisu xierqa, fosthom:

               (a)ir-remunerazzjoni u l-ispejjeż li għandhom jitħallsu lill-membri tal-bord, sakemm ma jkunx miftiehem minn qabel. Ir-remunerazzjoni għandha tkun f’konformità mal-istandards tad-WTO;

               (b)ir-remunerazzjoni li għandha titħallas lill-assistenti, sakemm ma jkunx miftiehem minn qabel. L-ammont totali tar-remunerazzjoni tal-assistent jew assistenti ta’ kull membru tal-bord ma għandux jaqbeż il-50% tar-remunerazzjoni ta’ dak il-membru tal-bord;

               (c)l-iskeda ta’ żmien tal-proċedimenti; kif ukoll

               (d)il-proċeduri ad hoc għall-protezzjoni ta’ informazzjoni kunfidenzjali.

               15.Il-membri tal-bord u r-rappreżentanti tal-Partijiet jistgħu jieħdu sehem f’din il-laqgħa permezz ta’ konferenza telefonika jew permezz ta’ vidjokonferenza.

               g. preżentazzjonijiet bil-miktub

               16.Il-Parti lmentatriċi għandha tibgħat il-preżentazzjoni tagħha bil-miktub mhux aktar tard minn 20 jum wara d-data li fiha jitwaqqaf il-bord. Il-Parti li kontriha qed isir l-ilment għandha tibgħat il-preżentazzjoni tagħha bil-miktub sa mhux aktar tard minn 20 jum wara d-data li fiha tintbagħat il-preżentazzjoni bil-miktub tal-Parti lmentatriċi.

               h. operat tal-bord

               17.Il-president tal-bord għandu jippresjedi fil-laqgħat kollha tal-bord. Il-bord jista’ jiddelega l-awtorità lill-president biex jieħu deċiżjonijiet amministrattivi u proċedurali.

               18.Sakemm ma jkunx mod ieħor previst fil-Kapitolu 3 (Proċeduri għas-soluzzjoni ta’ tilwim) tal-Ftehim jew f'dawn ir-Regoli ta' Proċedura, il-bord jista' jwettaq l-attivitajiet tiegħu bi kwalunkwe mezz, inkluż bit-telefon, trażmissjonijiet bil-fax jew kollegamenti bil-kompjuter.

               19.Il-membri tal-bord biss jistgħu jieħdu sehem fid-deliberazzjonijiet tal-bord, iżda l-bord jista' jippermetti li l-assistenti jkunu preżenti waqt id-deliberazzjonijiet tiegħu.

               20.L-abbozzar ta’ kull deċiżjoni u rapport jibqa’ r-responsabbiltà esklussiva tal-bord u ma jistax jiġi ddelegat.

               21.Jekk tqum xi kwistjoni proċedurali li mhix koperta mill-Kapitolu 3 (Proċeduri għas-soluzzjoni ta’ tilwim) tal-Ftehim, il-bord, wara li jikkonsulta l-Partijiet, jista' jadotta proċedura xierqa li tkun kompatibbli ma' dawk id-dispożizzjonijiet.

               22.Meta l-bord jikkunsidra li hemm il-ħtieġa li jiġu modifikati xi limiti ta' żmien għall-proċedimenti minbarra l-limiti ta' żmien stipulati fil-Kapitolu 3 (Proċeduri għas-soluzzjoni ta’ tilwim) tal-Ftehim jew li jsir xi aġġustament proċedurali jew amministrattiv, għandu l-ewwel jikkonsulta l-Partijiet u wara jinformahom, bil-miktub, bir-raġunijiet għall-modifika jew l-aġġustament u bil-limitu ta' żmien il-ġdid jew l-aġġustament meħtieġ.

               i. sostituzzjoni

               23.Meta Parti tqis li membru tal-bord ma jkunx qed jikkonforma mar-rekwiżiti tal-Kodiċi ta’ Kondotta għall-Membri tal-Bord u l-Medjaturi (l-Anness I ta’ dawn ir-Regoli ta’ Proċedura) u għal din ir-raġuni jenħtieġ li jiġi sostitwit, din il-Parti għandha tinnotifika lill-Parti l-oħra fi żmien 15-il jum minn meta tkun kisbet biżżejjed evidenza tan-nuqqas allegat tal-membru tal-bord li jikkonforma mar-rekwiżiti ta’ dak il-Kodiċi ta’ Kondotta.

               24.Il-Partijiet għandhom jikkonsultaw fi żmien 15-il jum min-notifika msemmija fir-Regola 23. Huma għandhom jinfurmaw lill-membru tal-bord dwar l-allegat nuqqas tiegħu u jistgħu jitolbu lill-membru tal-bord jieħu passi biex jirrimedja n-nuqqas. Jistgħu wkoll, jekk jaqblu fuq hekk, ineħħu lill-membru tal-bord u jagħżlu membru tal-bord ġdid skont l-Artikolu 50 (Kompożizzjoni tal-bord tal-arbitraġġ) tal-Ftehim.

               25.Jekk il-Partijiet jonqsu milli jaqblu dwar il-bżonn li jinbidel l-membru tal-bord, jekk dan ma jkunx il-President tal-bord, kull Parti tista' titlob li din il-kwistjoni tiġi riferuta lill-President tal-bord , u d-deċiżjoni tiegħu għandha tkun finali.

               Jekk il-President tal-bord isib li l-membru tal-bord ma jkunx qed jikkonforma mar-rekwiżiti tal-Kodiċi ta' Kondotta għall-Membri tal-Bord u l-Medjaturi, il-membru tal-bord il-ġdid għandu jintgħażel skont l-Artikolu 50 (Kompożizzjoni tal-bord tal-arbitraġġ) tal-Ftehim.

               26.Jekk il-Partijiet jonqsu milli jaqblu dwar il-ħtieġa li jibdlu l-president, kull Parti tista' titlob li din il-kwistjoni tiġi riferuta lil xi wieħed mill-individwi fis-sublista ta' presidenti stabbilita skont l-Artikolu 64 (Lista ta' arbitri) tal-Ftehim. Ismu jew isimha għandu jittella’ bil-polza mill-kopresident tal-Kumitat tal-FSE tal-Parti rikjedenti, jew mid-delegat tal-president. Id-deċiżjoni tal-persuna magħżula dwar il-ħtieġa li jinbidel il-president għandha tkun finali.

               Jekk din il-persuna ssib li l-President ma jkunx qed jikkonforma mar-rekwiżiti tal-Kodiċi ta’ Kondotta għall-Membri tal-Bord u l-Medjaturi, il-President il-ġdid għandu jintgħażel f’konformità mal-Artikolu 50 (Kompożizzjoni tal-bord tal-arbitraġġ) tal-Ftehim.

               27.Il-limitu ta’ żmien biex jiġi ppreżentat ir-rapport jew tingħata d-deċiżjoni għandu jiġi estiż għaż-żmien meħtieġ għall-ħatra tal-membru tal-bord il-ġdid.

               j. sospensjoni u terminazzjoni

               28.B'talba taż-żewġ Partijiet, il-bord għandu jissospendi l-ħidma tiegħu fi kwalunkwe ħin għal perjodu miftiehem mill-Partijiet u li ma jaqbiżx 12-il xahar konsekuttivi. Il-bord għandu jissokta bil-ħidma tiegħu qabel it-tmiem tal-perjodu ta’ sospensjoni b'talba bil-miktub taż-żewġ Partijiet, jew fi tmiem il-perjodu ta’ sospensjoni b'talba bil-miktub ta’ xi waħda mill-Partijiet. Il-Parti rikjedenti għandha tibgħat notifika lill-Parti l-oħra kif xieraq. Jekk Parti ma titlobx li tissokta l-ħidma tal-bord malli jiskadi l-perjodu ta’ sospensjoni, l-awtorità tal-bord għandha tiskadi u l-proċedura tas-soluzzjoni ta’ tilwim għandha tiġi terminata. F’każ ta’ sospensjoni tal-ħidma tal-bord, il-limiti ta’ żmien relevanti skont din it-Taqsima għandu jiġi estiż bl-istess perjodu ta’ żmien li għalih il-ħidma tal-bord tkun ġiet sospiża.

               k. seduti ta’ smigħ

               29.Fuq il-bażi tal-iskeda ta’ żmien stabbilita skont ir-Regola 14, wara konsultazzjoni mal-Partijiet u mal-membri l-oħra tal-bord, il-president tal-bord għandu jinnotifika lill-Partijiet dwar id-data, il-ħin u l-post tas-seduta ta’ smigħ. Din l-informazzjoni għandha tiġi ppubblikata mill-Parti li fit-territorju tagħha ssir is-seduta, sakemm is-seduta ta’ smigħ ma tkunx magħluqa għall-pubbliku.

               30.Sakemm il-Partijiet ma jiftehmux mod ieħor, is-seduta ta' smigħ għandha ssir fi Brussell jekk il-Parti lmentatriċi tkun il-Ghana u f’Accra jekk il-Parti lmentatriċi tkun l-Unjoni Ewropea. Il-Parti li kontriha qed isir l-ilment għandha ġġarrab l-ispejjeż li jirriżultaw mill-amministrazzjoni loġistika tas-seduta ta’ smigħ.

               31.Il-bord jista' jitlob li jkun hemm aktar minn seduta ta’ smigħ waħda jekk il-Partijiet jaqblu dwar dan.

               32.Il-membri tal-bord kollha għandhom ikunu preżenti matul is-seduta ta’ smigħ kollha.

               33.Sakemm il-Partijiet ma jiftehmux mod ieħor, il-persuni li ġejjin jistgħu jattendu s-seduta ta’ smigħ, irrispettivament minn jekk is-seduta ta’ smigħ tkunx miftuħa għall-pubbliku jew le:

               (a)rappreżentanti ta’ Parti;

               (b)konsulenti;

               (c)assistenti u persunal amministrattiv;

               (d)interpreti, tradutturi u korrispondenti tal-qorti tal-bord; kif ukoll

               (e)esperti, kif deċiż mill-bord skont l-Artikolu 60 (Informazzjoni u parir tekniku) tal-Ftehim.

               34.Mhux aktar tard minn ħamest ijiem qabel id-data tas-seduta ta’ smigħ, kull Parti għandha tagħti lill-bord u lill-Parti l-oħra lista tal-ismijiet tal-persuni li jkunu se jagħmlu argumenti jew preżentazzjonijiet orali fis-seduta ta’ smigħ f’isem dik il-Parti u ta’ rappreżentanti u konsulenti oħra li jkunu se jattendu s-seduta ta’ smigħ.

               35.Il-bord għandu jmexxi s-seduta ta' smigħ b'dan il-mod, filwaqt li jiżgura li l-Parti lmentatriċi u l-Parti li kontriha qed isir l-ilment jingħataw l-istess ħin kemm fl-argument kif ukoll fil-kontroargument:

               L-Argument

               (a)l-argument tal-Parti lmentatriċi;

               (b)l-argument tal-Parti li kontriha qed isir l-ilment.

               Il-Kontroargument

               (a)ir-replika tal-Parti lmentatriċi;

               (b)il-kontroargument tal-Parti li kontriha qed isir l-ilment.

               36.Il-bord jista' jindirizza mistoqsijiet diretti lil kwalunkwe waħda mill-Partijiet fi kwalunkwe ħin matul is-seduta ta' smigħ.

               37.Il-bord għandu jara li titħejja traskrizzjoni tas-seduta ta' smigħ u li din tiġi ppreżentata lill-Partijiet mill-aktar fis wara s-seduta ta' smigħ. Il-Partijiet jistgħu jikkummentaw dwar it-traskrizzjoni, u l-bord jista' jqis dawn il-kummenti.

               38.Kull Parti tista’ tagħmel preżentazzjoni supplimentari bil-miktub rigward kwalunkwe kwistjoni li setgħet issemmiet matul is-seduta ta’ smigħ fi żmien għaxart (10) ijiem mid-data tas-seduta ta’ smigħ.

               I. mistoqsijiet bil-miktub

               39.Fi kwalunkwe ħin matul il-proċedimenti, il-bord jista' jibgħat mistoqsijiet bil-miktub lil waħda mill-Partijiet jew lit-tnejn li huma. Kull mistoqsija li ssir lil waħda mill-Partijiet għandha tiġi kkupjata lill-Parti l-oħra.

               40.Kull Parti għandha tipprovdi wkoll lill-Parti l-oħra kopja tat-tweġibiet tagħha għall-mistoqsijiet tal-bord. Il-Parti l-oħra għandu jkollha l-opportunità li tipprovdi kummenti bil-miktub dwar it-tweġibiet tal-Parti fi żmien ħamest ijiem wara l-konsenja ta’ tali kopja.

               41.B’talba ta' Parti, jew b’inizjattiva tiegħu stess, il-bord jista' jfittex mingħand il-Partijiet l-informazzjoni rilevanti li hu jqis li hi neċessarja u xierqa. Il-Partijiet għandhom iwieġbu mill-ewwel u b'mod komplet għal kwalunkwe talba mill-bord għal informazzjoni.

               m. kunfidenzjalità

               42.Kull Parti u l-bord għandhom jittrattaw bħala kunfidenzjali l-informazzjoni ppreżentata mill-Parti l-oħra lill-bord li l-Parti l-oħra tkun indikat bħala kunfidenzjali. Meta Parti tagħmel preżentazzjoni bil-miktub lill-bord li jkun fiha informazzjoni kunfidenzjali, għandha tipprovdi wkoll, fi żmien 15-il jum, preżentazzjoni mingħajr l-informazzjoni kunfidenzjali u li għandha tiġi divulgata lill-pubbliku.

               43.Xejn f’dawn ir-Regoli ta’ Proċedura ma għandu jipprekludi Parti milli tiddivulga dikjarazzjonijiet tal-pożizzjonijiet tagħha lill-pubbliku sal-punt li, meta tagħmel referenza għall-informazzjoni ppreżentata mill-Parti l-oħra, ma tiddivulga l-ebda informazzjoni indikata mill-Parti l-oħra bħala kunfidenzjali.

               44.Il-bord għandu jwettaq il-partijiet rilevanti tas-seduta fil-magħluq, meta l-preżentazzjoni u l-argumenti ta’ Parti jkun fihom informazzjoni kunfidenzjali. Il-Partijiet għandhom iżommu l-kunfidenzjalità tas-seduti ta’ smigħ tal-bord meta dawn isiru fil-magħluq.

               n. kuntatti ex parte

               45.Il-bord ma għandux jiltaqa' jew jikkomunika ma' Parti fl-assenza tal-Parti l-oħra.

               46.Membru tal-bord ma għandu jiddiskuti l-ebda aspett tas-suġġett tal-proċedimenti ma’ Parti waħda jew maż-żewġ Partijiet fl-assenza tal-membri tal-bord l-oħra.

               o. preżentazzjonijiet amicus curiae

               47.Sakemm il-Partijiet ma jiftehmux mod ieħor fi żmien ħamest ijiem mid-data meta jitwaqqaf il-bord, il-bord jista’ jirċievi preżentazzjonijiet bil-miktub mhux mitluba minn persuni fiżiċi ta’ Parti jew minn persuni ġuridiċi stabbiliti fit-territorju ta’ Parti li jkunu indipendenti mill-gvernijiet tal-Partijiet, sakemm dawn:

               (a)jaslu għand il-bord fi żmien għaxart (10) ijiem mid-data meta jitwaqqaf il-bord;

               (b)ikunu konċiżi u fl-ebda każ ma jkunu itwal minn 15-il paġna, inkluż kwalunkwe anness, u ttajpjati bi spazju doppju;

               (c)ikunu direttament rilevanti għal kwistjoni fattwali jew legali li jkun qed jikkunsidra l-bord;

               (d)ikunu jinkludu deskrizzjoni tal-persuna li tkun qed tagħmel il-preżentazzjoni, inkluż għal persuna fiżika n-nazzjonalità tagħha u għal persuna ġuridika, il-post ta’ stabbiliment tagħha, in-natura tal-attivitajiet tagħha, l-istatus legali tagħha, l-għanijiet ġenerali u s-sors tagħha ta’ finanzjament;

               (e)ikunu jispeċifikaw in-natura tal-interess li dik il-persuna għandha fil-proċedimenti tal-bord; kif ukoll

               (f)ikunu mfassla bil-lingwi magħżula mill-Partijiet f’konformità mar-Regoli 54 u 55 tar-Regoli ta' Proċedura.

               48.Il-preżentazzjonijiet għandhom jiġu nnotifikati lill-Partijiet biex dawn jifformulaw il-kummenti tagħhom. Il-Partijiet jistgħu jibagħtu l-kummenti tagħhom lill-bord, fi żmien għaxart (10) ijiem mid-data meta jirċievuhom.

               49.Fir-rapport tiegħu, il-bord għandu jelenka l-preżentazzjonijiet kollha li jkun irċieva skont ir-Regola 47. Il-bord ma għandux ikun obbligat jindirizza fir-rapport tiegħu l-argumenti li jkunu saru f’dawn il-preżentazzjonijiet, madankollu, jekk jagħmel dan, għandu jqis ukoll kull kumment li jagħmlu l-Partijiet skont ir-Regola 48.

               p. każijiet urġenti

               50.F’każijiet ta’ urġenza msemmija fil-paragrafu 2 tal-Artikolu 52 (Deċiżjoni tal-bord tal-arbitraġġ) tal-Ftehim, il-bord, wara li jikkonsulta lill-Partijiet, għandu jaġġusta, kif xieraq, il-limiti ta’ żmien imsemmija f’dawn ir-Regoli ta’ Proċedura ħlief għal-limiti ta’ żmien imsemmija fir-Regola 10 (Termini ta’ Referenza). Il-bord għandu jinnotifika dawn l-aġġustamenti lill-Partijiet.

               51.Jekk Parti titlob dan, il-bord għandu jiddeċiedi, fi żmien għaxart (10) ijiem minn meta jitwaqqaf, jekk il-każ jikkonċernax kwistjonijiet ta’ urġenza.

               q. spejjeż

               52.Kull Parti ġġarrab l-ispejjeż proprji li jirriżultaw mill-parteċipazzjoni tagħha fil-proċedura tal-bord.

               53.Mingħajr preġudizzju għar-Regola 30, il-Partijiet għandhom jikkondividu b’mod konġunt u ndaqs l-ispejjeż li jirriżultaw minn kwistjonijiet organizzattivi, inklużi r-remunerazzjoni u l-ispejjeż tal-membri tal-bord u l-assistenti tagħhom.

               r. traduzzjoni u interpretazzjoni

               54.Matul il-konsultazzjonijiet imsemmija fl-Artikolu 47 tal-Ftehim jew matul il-medjazzjoni msemmija fl-Artikolu 48 tal-Ftehim, u mhux aktar tard mil-laqgħa msemmija fir-Regola 14 ta' dawn ir-Regoli ta' Proċedura, il-Partijiet għandhom ifittxu li jaqblu dwar lingwa ta' ħidma komuni għall-proċedimenti quddiem il-bord.

               55.Jekk il-Partijiet involuti fit-tilwima ma jaqblux fuq lingwa ta' ħidma komuni, kull Parti tagħmel il-preżentazzjonijiet tagħha bil-miktub fil-lingwa li tagħżel hi. Fl-istess ħin kull Parti għandha tipprovdi traduzzjoni fil-lingwa magħżula mill-Parti l-oħra, sakemm il-preżentazzjonijiet tagħha ma jkunux miktubin f'waħda mil-lingwi ta' ħidma tad-WTO. Il-Parti li kontriha qed isir l-ilment għandha tagħmel l-arranġamenti għall-interpretazzjoni tal-preżentazzjonijiet orali fil-lingwi magħżula mill-Partijiet.

               56.Ir-rapporti u d-deċiżjonijiet tal-bord għandhom jinħarġu bil-lingwa jew lingwi magħżula mill-Partijiet involuti fit-tilwima. Jekk il-partijiet ma jkunux qablu dwar lingwa ta’ ħidma komuni, ir-rapport interim u r-rapport finali tal-bord għandhom jinħarġu f’waħda mil-lingwi ta’ ħidma tad-WTO.

               57.Kull Parti tista' tipprovdi kummenti dwar il-akkuratezza tat-traduzzjoni ta' kull verżjoni tradotta ta' dokument imfassal f'konformità ma' dawn ir-Regoli ta' Proċedura.

               58.Kull Parti tħallas l-ispejjeż tat-traduzzjoni tal-preżentazzjonijiet bil-miktub tagħha. L-ispejjeż li jirriżultaw mit-traduzzjoni ta' deċiżjoni tal-bord jinqasmu indaqs bejn il-Partijiet.

               s. proċeduri oħra

               59.Il-limiti ta’ żmien stabbiliti f’dawn ir-Regoli ta’ Proċedura għandhom jiġu aġġustati skont il-limiti ta’ żmien speċjali previsti għall-adozzjoni ta’ rapport jew deċiżjoni mill-bord fil-proċedimenti previsti fl-Artikolu 54 (Perjodu ta' żmien raġonevoli għall-konformità), l-Artikolu 55 (Reviżjoni ta' kwalunkwe miżura meħuda sabiex ikun hemm konformità mad-deċiżjoni tal-bord tal-arbitraġġ), l-Artikolu 56 (Rimedji temporanji f'każ li ma jkunx hemm konformità) u l-Artikolu 57 (Reviżjoni ta' kwalunkwe miżura li tkun ttieħdet sabiex tkun konformi wara l-adozzjoni tal-miżuri xierqa) tal-Ftehim.

               ANNESS

               KODIĊI TA' KONDOTTA

               I.
                     Definizzjonijiet

               1.F’dan il-Kodiċi ta’ Kondotta:

               (a)“persunal amministrattiv”, tfisser, fir-rigward ta' membru tal-bord, individwi taħt id-direzzjoni u l-kontroll tal-membru tal-bord, minbarra l-assistenti;

               (b)“assistent” tfisser individwu li, skont it-termini tal-ħatra ta’ membru tal-bord, iwettaq riċerka jew jassisti lil dak il-membru tal-bord;

               (c)“kandidat” tfisser individwu li ismu jkun fuq il-lista tal-membri tal-bord imsemmija fl-Artikolu 64 (Lista ta’ arbitri) tal-Ftehim u li jkun ikkunsidrat għall-għażla bħala membru tal-bord ta' arbitraġġ skont l-Artikolu 50 (Kompożizzjoni tal-bord tal-arbitraġġ) tal-Ftehim;

               (d)“medjatur” tfisser individwu li ġie magħżul bħala medjatur f'konformità mal-Artikolu 48 (Medjazzjoni) tal-Ftehim;

               (e)“membru tal-bord” jew “arbitru” tfisser membru ta’ bord.

               II.
                     Prinċipji Regolatorji

               2.Sabiex jinżammu l-integrità u l-imparzjalità tal-mekkaniżmu għas-soluzzjoni tat-tilwim kull kandidat u membru tal-bord għandu:

               (a)jiffamiljarizza ruħu ma' dan il-Kodiċi ta' Kondotta;

               (b)ikun indipendenti u imparzjali;

               (c)jevita kwalunkwe kunflitt ta’ interess dirett jew indirett;

               (d)jevita mġiba mhux xierqa u l-impressjoni ta' mġiba mhux xierqa jew ta’ preġudizzju;

               (e)josserva standards għolja ta’ mġiba; u

               (f)ma jkunx influwenzat mill-interess personali, minn pressjoni esterna, minn kunsiderazzjonijiet politiċi, fama pubblika, kif ukoll minn lealtà lejn xi Parti jew biża’ mill-kritika.

               3.Membru tal-bord ma għandux, direttament jew indirettament, jassumi xi obbligu jew jaċċetta benefiċċju li jista’ b’xi mod ifixkel, jew jidher li jfixkel, it-twettiq korrett ta’ dmirijietu.

               4.Membru tal-bord ma għandux juża l-pożizzjoni tiegħu fuq il-bord biex javvanza xi interessi personali jew privati. Membru tal-bord għandu jevita azzjonijiet li jistgħu joħolqu l-impressjoni li xi oħrajn jinsabu f’pożizzjoni speċjali li jinfluwenzawh.

               5.Membru tal-bord ma għandux iħalli li l-kondotta jew il-ġudizzju tiegħu jiġu influwenzati minn relazzjonijiet jew responsabbiltajiet, passati jew preżenti, ta' natura finanzjarja, kummerċjali, professjonali, personali jew soċjali,.

               6.Membru tal-bord għandu jevita milli jidħol f’xi relazzjoni jew jikseb xi interess finanzjarju li x’aktarx jaffettwaw l-imparzjalità tiegħu jew li jistgħu joħloqu b’mod raġonevoli impressjoni ta’ mġiba mhux xierqa jew ta' preġudizzju.

               III.
                     Obbligi ta’ divulgazzjoni

               7.Qabel ma jaċċetta l-ħatra tiegħu bħala membru tal-bord skont l-Artikolu 50 (Kompożizzjoni tal-bord tal-arbitraġġ) tal-Ftehim, kandidat mitlub li jservi ta' membru tal-bord għandu jiddikjara kull interess, relazzjoni jew kwistjoni li x'aktarx jaffettwaw l-indipendenza jew l-imparzjalità tiegħu, jew li jistgħu joħolqu b'mod raġonevoli impressjoni ta' mġiba mhux xierqa jew ta’ preġudizzju fil-proċedimenti. Għal dan il-għan, kandidat għandu jagħmel kull sforz raġonevoli biex isir konxju ta' tali interessi, relazzjonijiet u kwistjonijiet, inklużi interessi finanzjarji, jew interessi professjonali, xogħol jew interessi tal-familja.

               8.L-obbligu ta’ divulgazzjoni skont il-paragrafu 7 huwa dmir permanenti li jeżiġi li l-membru tal-bord jiddivulga kull tali interess, relazzjoni jew kwistjoni li jistgħu jinqalgħu matul kull stadju tal-proċedimenti.

               9.Kandidat jew membru tal-bord għandu jikkomunika lill-Kumitat tal-FSE kull kwistjoni li tikkonċerna ksur attwali jew potenzjali ta’ dan il-Kodiċi ta’ Kondotta mill-aktar fis possibbli hekk kif isir jaf biha, sabiex jikkunsidrawha l-Partijiet,.

               IV.
                     Dmirijiet tal-Membri tal-Bord

               10.Wara li jaċċetta l-ħatra, membru tal-bord għandu jkun disponibbli biex iwettaq id-dmirijiet tiegħu u għandu jwettaqhom bir-reqqa u malajr matul il-proċedimenti, u b’mod ġust u b’diliġenza.

               11.Membru tal-bord għandu jikkunsidra biss dawk il-kwistjonijiet li jkunu tqajmu waqt il-proċedimenti u li jitqiesu meħtieġa biex tittieħed deċiżjoni u ma għandu jiddelega dan id-dmir lil ebda persuna oħra.

               12.Membru tal-bord għandu jieħu l-passi kollha xierqa biex jiżgura li l-assistenti u l-persunal amministrattiv tiegħu jkunu jafu l-obbligi assunti mill-membri tal-bord skont il-Partijiet II, III, IV u VI ta’ dan il-Kodiċi ta’ Kondotta, u li josservawhom.

               V.
                     Obbligi ta’ Eks Membri tal-Bord

               13.Kull eks membru tal-bord għandu jevita azzjonijiet li jistgħu joħolqu l-impressjoni li kien preġudikat fit-twettiq ta' dmirijietu jew li ħa vantaġġ mid-deċiżjoni tal-bord.

               14.Kull eks membru tal-bord għandu jikkonforma mal-obbligi fil-Parti VI ta’ dan il-Kodiċi ta’ Kondotta.

               VI.
                     Kunfidenzjalità

               15.Membru tal-bord ma għandux, fi kwalunkwe ħin, jiddivulga xi informazzjoni mhux pubblika li tikkonċerna l-proċedimenti jew li jkun kiseb waqt il-proċedimenti li għalihom ikun inħatar. Membru tal-bord ma għandux, fi kwalunkwe każ, jiddivulga jew juża tali informazzjoni sabiex jikseb vantaġġ personali jew vantaġġ għal oħrajn jew sabiex jaffettwa ħażin l-interessi ta’ oħrajn.

               16.Membru tal-bord ma għandux jiddivulga deċiżjoni tal-bord jew partijiet minnha qabel ma tiġi ppubblikata f’konformità mal-Kapitolu 3 (Proċeduri għas-soluzzjoni ta’ tilwim) tal-Ftehim.

               17.Membru tal-bord ma għandu fl-ebda mument jiddivulga d-deliberazzjonijiet ta’ bord, jew il-fehma ta’ xi membru tal-bord, u lanqas ma għandu jagħmel dikjarazzjonijiet dwar proċedimenti li għalihom ikun inħatar, jew dwar il-kwistjonijiet ikkontestati fil-proċedimenti.

               VII.
                     Spejjeż

               18.Kull membru tal-bord għandu jżomm rekord u jagħti rendikont finali tal-ħin iddedikat għall-proċedimenti u tal-ispejjeż tiegħu, kif ukoll tal-ħin u l-ispejjeż tal-assistenti u l-persunal amministrattiv tiegħu.

               VIII.
                     Medjaturi

               19.Dan il-Kodiċi ta' Kondotta għandu japplika għall-medjaturi, mutatis mutandis.

               ****

                     (1)

                        ĠU L 287, 21.10.2016, p. 3.


               IL-KUMMISSJONI EWROPEA
            Brussell, 27.4.2022
            COM(2022) 186 final
            2022/0129(NLE)

            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kunsill tal-Organizzazzjoni Dinjija Doganali b’rabta mal-adozzjoni ta’ abbozz ta’ emenda għar-Regoli ta’ Proċedura tal-Kumitat tas-Sistema Armonizzata (SA)

               MEMORANDUM TA’ SPJEGAZZJONI

               1.
                     Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kunsill tal-Organizzazzjoni Dinjija Doganali b’rabta mal-approvazzjoni prevista ta’ abbozz ta’ emenda għar-Regoli ta’ Proċedura tal-Kumitat tas-Sistema Armonizzata (SA).

               2.
                     Kuntest tal-proposta

               2.1.
                     Il-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti

               Il-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti (“il-Ftehim”)
                  1
                għandha l-għan li tiffaċilita l-kummerċ internazzjonali u l-ġbir, it-tqabbil u l-analiżi tal-istatistika, b’mod partikolari dawk dwar il-kummerċ internazzjonali. Bħala Anness din tinkludi n-Nomenklatura tas-SA li hija sistema armonizzata internazzjonali li tippermetti lill-pajjiżi parteċipanti jikklassifikaw il-merkanzija kkummerċjalizzata fuq bażi komuni għal skopijiet doganali. B’mod partikolari, in-Nomenklatura tas-SA tinkludi d-deskrizzjoni tal-merkanzija, li jidhru bħala intestaturi u subintestaturi, u l-kodiċijiet numeriċi relatati tagħhom, abbażi ta’ sistema ta’ kodiċijiet b’sitt ċifri. In-Nomenklatura tas-SA tiġi riveduta kull ħames snin
                  2
               . Din hija applikata minn aktar minn 200 pajjiż u ekonomija minn madwar id-dinja; konsegwentement, aktar minn 98 % tal-merkanzija kkummerċjalizzata kollha fid-dinja tiġi klassifikata skont din.

               Il-Ftehim daħal fis-seħħ fl-1 ta’ Jannar 1988.

               L-Unjoni Ewropea u l-Istati Membri kollha huma partijiet għall-Ftehim.

               2.2.
                     L-Organizzazzjoni Dinjija Doganali (WCO)

               L-Organizzazzjoni Dinjija Doganali (WCO), stabbilita fl-1952 bħala l-Kunsill għall-Kooperazzjoni Doganali, hija korp intergovernattiv indipendenti b’missjoni li jsaħħaħ l-effettività u l-effiċjenza tal-amministrazzjonijiet Doganali. Id-WCO toffri lill-Membri tagħha firxa ta’ Konvenzjonijiet u ta’ strumenti internazzjonali oħra, kif ukoll assistenza teknika u servizzi ta’ taħriġ. Illum il-ġurnata, id-WCO tirrappreżenta 184 amministrazzjoni Doganali minn madwar id-dinja.

               Il-korp governattiv tad-WCO huwa l-Kunsill, li jibbaża ruħu fuq il-kompetenza u l-ħiliet ta’ Segretarjat u firxa ta’ kumitati tekniċi u konsultattivi biex iwettaq il-missjoni tiegħu.

               Il-Kumitat tekniku tad-WCO, li hu inkarigat mix-xogħol preparatorju relatat mal-Ftehim, hu l-Kumitat tas-SA. Il-kompiti ewlenin tal-Kumitat tas-SA huma dawn li ġejjin:

               ·Li jiżgura l-interpretazzjoni u l-applikazzjoni uniformi tat-testi legali tas-SA, inkluż billi jsib soluzzjonijiet għat-tilwimiet dwar il-klassifikazzjoni bejn Partijiet Kontraenti, u b’hekk jiffaċilita l-kummerċ;

               ·Li jipproponi emendi u aġġornamenti għas-SA biex din tirrifletti l-iżviluppi fit-teknoloġija u t-tibdiliet fix-xejriet tal-kummerċ kif ukoll ħtiġijiet oħra tal-utenti;

               ·Li jippromwovi l-applikazzjoni mifruxa tas-SA u li jeżamina mistoqsijiet ġenerali u kwistjonijiet ta’ politika relatati magħha.

               Skont il-paragrafu 6 tal-Artikolu 6 tal-Konvenzjoni dwar is-SA, il-Kumitat tas-SA “għandu jfassal ir-Regoli ta’ Proċedura tiegħu permezz ta’ deċiżjoni meħuda minn mhux inqas minn żewġ terzi tal-voti attribwiti lill-membri tiegħu. Ir-Regoli ta’ Proċedura hekk imħejjija għandhom jiġu approvati mill-Kunsill.”

               Skont ir-Regola 26 tar-Regoli ta’ Proċedura tal-Kumitat tas-SA, “[d]awn ir-Regoli jistgħu jiġu riveduti, kompletament jew parzjalment, f’konformità mad-dispożizzjonijiet tal-paragrafu 6 tal-Artikolu 6 tal-Konvenzjoni.”

               Il-pożizzjonijiet li għandhom jittieħdu mill-Unjoni fid-WCO dwar il-kwistjonijiet tas-SA huma kkoordinati mal-Istati Membri. L-Unjoni u l-Istati Membri tagħha flimkien għandhom vot wieħed biss fil-Kumitat tas-SA tad-WCO. Fil-Kunsill tad-WCO, għall-kwistjonijiet ta’ kompetenza tal-UE bħall-kwistjonijiet tas-SA, l-UE tivvota f’isem l-Istati Membri preżenti fil-laqgħa.

               2.3.
                     L-att previst tal-Kunsill tad-WCO

               Fil-139/140 sessjoni tiegħu (23-25 ta’ Ġunju 2022), il-Kunsill tad-WCO se japprova l-emendi għar-Regoli ta’ Proċedura 19 u 20 tal-Kumitat tas-SA (“l-att previst”).

               Waqt l-64 sessjoni (Settembru 2019), il-Kumitat tas-SA qabel b’kunsens dwar il-proposta għal emenda għar-Regola ta’ Proċedura 20 biex tiġi ċċarata l-proċedura ta’ riżerva. Minħabba l-pandemija, din il-mistoqsija għadha ma ġietx sottomessa lill-Kunsill tad-WCO għall-approvazzjoni.

               Fit-68 sessjoni tiegħu (Settembru 2021), il-Kumitat tas-SA qabel dwar il-proposta għal emenda għar-Regola ta’ Proċedura 19 biex tiġi ċċarata l-proċedura ta’ votazzjoni.

               Il-proposti għal emenda għar-Regoli ta’ Proċedura 19 u 20 huma spjegati hawn taħt.

               Emendi għar-Regola ta’ Proċedura 19

               –Billi jiġu emendati t-tielet u r-raba’ paragrafu tar-Regola 19, l-abbozz ta’ emenda jiċċara d-determinazzjoni tal-maġġoranza meħtieġa biex il-Kumitat tas-SA jieħu d-deċiżjonijiet dwar l-emendi għall-Konvenzjoni dwar is-SA (mill-inqas minn żewġ terzi tal-voti mitfugħa mill-Membri tal-Kumitat), eż. għall-emendi għan-Nomenklatura tas-SA, kif ukoll għal deċiżjonijiet oħra li jeħtieġu maġġoranza sempliċi (aktar minn 50 fil-mija tal-voti mitfugħa mill-Membri tal-Kumitat), eż. għal deċiżjonijiet ta’ klassifikazzjoni, Noti ta’ Spjegazzjoni, Opinjonijiet ta’ Klassifikazzjoni, eċċ.

               –L-għan ewlieni huwa li jiġi żgurat li, f’każ li jkollhom jiġu diskussi diversi għażliet, tiġi segwita proċedura bla xkiel u trasparenti biex id-deċiżjoni tal-Kumitat tirriżulta fl-appoġġ ta’ maġġoranza globali tal-membri tal-Kumitat għall-għażla li jifdal wara l-eliminazzjoni progressiva ta’ dawk l-għażliet li jkunu rċevew inqas appoġġ.

               –L-abbozz ta’ emenda jidher fit-tabella ta’ hawn taħt (u l-bidliet issottolinjati):

                        Test attwali

                        Test ġdid

                        It-tielet paragrafu

                        Id-deċiżjonijiet dwar l-emendi għall-Konvenzjoni għandhom jittieħdu b’maġġoranza ta’ mhux inqas minn żewġ terzi tal-voti mitfugħa mill-Membri tal-Kumitat.

                        Id-deċiżjonijiet dwar l-emendi għall-Konvenzjoni għandhom jittieħdu b’maġġoranza ta’ mhux inqas minn żewġ terzi tal-voti mitfugħa mill-Membri tal-Kumitat.  Madankollu, jekk ikun hemm żewġ għażliet jew aktar għall-emenda, il-Kumitat għandu l-ewwel iwettaq proċedura ta’ votazzjoni pass pass kif deskritt hawn taħt skont il-proċeduri ta’ votazzjoni b’maġġoranza sempliċi, biex l-għażliet jitnaqqsu għal waħda. Ladarba jkun hemm għażla waħda għall-emenda, issir votazzjoni finali dwar jekk l-emenda jkollhiex tiġi aċċettata jew irrifjutata skont ir-regola tal-maġġoranza ta’ żewġ terzi.

                        Ir-raba’ paragrafu

                        Deċiżjonijiet oħra għandhom jittieħdu b’maġġoranza sempliċi tal-voti mitfugħa mill-Membri tal-Kumitat.

                        Deċiżjonijiet oħra għandhom jittieħdu b’maġġoranza sempliċi (aktar 50 fil-mija) tal-voti mitfugħa mill-Membri tal-Kumitat. Jekk ikun hemm aktar minn żewġ għażliet u l-ebda waħda minnhom ma tikseb aktar minn 50 fil-mija tal-voti mitfugħa mill-Membri tal-Kumitat, għandha tiġi applikata prattika ta’ votazzjoni pass pass permezz ta’ votazzjoni b’maġġoranza sempliċi, li tnaqqas l-għadd ta’ għażliet billi telimina l-għażla bl-inqas ammont ta’ voti sakemm l-għażla bl-akbar ammont ta’ voti tikseb aktar minn 50 fil-mija tal-voti mitfugħa mill-Membri tal-Kumitat.

               Emendi għar-Regola ta’ Proċedura 20

               –Billi tiġi emendata r-Regola 20, il-paragrafi 1 u 4, li jsiru l-paragrafi 2 u 1 rispettivament, l-abbozz ta’ emenda jiċċara li n-notifiki mibgħuta lis-Segretarju Ġenerali tad-WCO biex jirreferi kwalunkwe kwistjoni eżaminata mill-Kumitat tas-SA lill-Kunsill jew lura lill-Kumitat tas-SA għal rieżami, għandhom jaslu għand is-Segretarju Ġenerali qabel 24:00 (ħin ta’ Brussell) tal-aħħar jum tal-perjodu.

               –Din l-emenda hija partikolarment rilevanti għall-amministrazzjonijiet li jinsabu f’żona tal-ħin differenti minn dik tal-kwartieri ġenerali tad-WCO, li n-notifiki tagħhom jistgħu jaslu għand is-Segretarju Ġenerali tad-WCO wara l-iskadenza tal-perjodu permess għad-dħul ta’ tali talbiet għal rieżami skont iż-żona tal-ħin fejn ikun jinsab is-Segretarjat tad-WCO.

               –L-abbozz ta’ emenda jidher fit-tabella ta’ hawn taħt (u l-bidliet issottolinjati):

                        Test attwali

                        Test ġdid

                        Skont id-Deċiżjoni tal-Kunsill Nru 298, is-Segretarju Ġenerali jista’ jirreferi l-kwistjonijiet li jirriżultaw skont il-paragrafu 2 tal-Artikolu 8 tal-Konvenzjoni direttament lura lejn il-Kumitat fuq talba ta’ Parti Kontraenti, dment li t-talba ssir bil-miktub sa mhux aktar tard minn tmiem it-tieni xahar wara dak li fih tkun ingħalqet sessjoni tal-Kumitat. Is-Segretarju Ġenerali mbagħad għandu jqiegħed il-kwistjoni fuq l-Aġenda tas-sessjoni li jmiss tal-Kumitat għal rieżami.

                        Jekk it-talbiet relatati mal-istess kwistjoni jaslu għand il-Partijiet Kontraenti differenti għal riferiment kemm lill-Kunsill kif ukoll lill-Kumitat, jew jekk Parti Kontraenti ma tispeċifikax jekk il-kwistjoni jkollhiex tiġi riferuta lill-Kunsill jew direttament lill-Kumitat, il-kwistjoni għandha tiġi riferuta lill-Kunsill. Is-Segretarju Ġenerali għandu jinforma lill-Partijiet Kontraenti kollha dwar il-wasla ta’ talba għal riferiment ta’ kwistjoni lill-Kunsill jew lill-Kumitat.

                        Parti Kontraenti li tagħmel talba għal riferiment ta’ kwistjoni lill-Kunsill jew lill-Kumitat tista’ tirtira t-talba tagħha fi kwalunkwe ħin qabel ma l-kwistjoni tiġi eżaminata mill-Kunsill jew rieżaminata mill-Kumitat. Madankollu, il-Kumitat jeżamina kwistjoni jekk din tkun ġiet riferuta mill-Kunsill. F’każ li Parti Kontraenti tirtira talba, id-deċiżjoni oriġinali tal-Kumitat għandha titqies bħala approvata, dment li talba minn Parti Kontraenti oħra li tittratta l-istess kwistjoni ma tkunx għadha pendenti. Is-Segretarju Ġenerali għandu jinnotifika lill-Partijiet Kontraenti bi kwalunkwe rtirar.

                        In-notifiki li jsiru lis-Segretarju Ġenerali biex jirreferi kwalunkwe kwistjoni lill-Kunsill jew lill-Kumitat għal rieżami skont l-Artikolu 8.2 tal-Konvenzjoni u d-Deċiżjoni tal-Kunsill Nru 298 ma jistgħux jiġu sottomessi qabel il-jum wara dak tal-għeluq tas-sessjoni tal-Kumitat, iżda jridu jiġu sottomessi sa tmiem it-tieni xahar wara dak li matulu tkun ingħalqet is-sessjoni.

                        Meta, skont id-dispożizzjonijiet tal-paragrafu 3 tal-Artikolu 8 tal-Konvenzjoni u d-Deċiżjoni tal-Kunsill Nru 298, kwalunkwe kwistjoni tiġi riferuta kompletament jew parzjalment lill-Kumitat għal rieżami, il-Parti Kontraenti li tkun talbet li l-kwistjoni tiġi rieżaminata għandha tissottometti nota lis-Segretarju Ġenerali, mhux inqas minn 60 jum qabel id-data tal-ftuħ tas-sessjoni li jmiss tal-Kumitat, li tistabbilixxi r-raġunijiet tagħha għat-talba għal rieżami, flimkien mal-proposti tagħha biex tissolva l-kwistjoni. Is-Segretarju Ġenerali għandu jiċċirkola din in-nota lill-Partijiet Kontraenti l-oħra.

                        In-Notifiki mibgħuta lis-Segretarju Ġenerali biex jirreferi kwalunkwe kwistjoni lill-Kunsill jew lill-Kumitat għal rieżami skont il-paragrafu 2 tal-Artikolu 8 tal-Konvenzjoni u d-Deċiżjoni tal-Kunsill Nru 298 ma jistgħux isiru qabel il-jum wara dak tal-għeluq tas-sessjoni tal-Kumitat, iżda jridu jsiru sa tmiem it-tieni xahar wara dak li fih tkun ingħalqet is-sessjoni.  Notifika għandha titqies li tkun saret fil-perjodu jekk din tkun waslet għand is-Segretarju Ġenerali qabel 24:00 (ħin ta’ Brussell) tal-aħħar jum tal-perjodu.

                        Skont id-Deċiżjoni tal-Kunsill Nru 298, is-Segretarju Ġenerali jista’ jirreferi l-kwistjonijiet li jirriżultaw skont il-paragrafu 2 tal-Artikolu 8 tal-Konvenzjoni direttament lura lejn il-Kumitat fuq talba ta’ Parti Kontraenti, dment li t-talba ssir fil-perjodu speċifikat fil-paragrafu preċedenti.  Is-Segretarju Ġenerali mbagħad għandu jqiegħed il-kwistjoni fuq l-Aġenda tas-sessjoni li jmiss tal-Kumitat għal rieżami.

                        Jekk it-talbiet relatati mal-istess kwistjoni jaslu għand il-Partijiet Kontraenti differenti għal riferiment kemm lill-Kunsill kif ukoll lill-Kumitat, jew jekk Parti Kontraenti ma tispeċifikax jekk il-kwistjoni jkollhiex tiġi riferuta lill-Kunsill jew direttament lill-Kumitat, il-kwistjoni għandha tiġi riferuta lill-Kunsill.  Is-Segretarju Ġenerali għandu jinforma lill-Partijiet Kontraenti kollha dwar il-wasla ta’ talba għal riferiment ta’ kwistjoni lill-Kunsill jew lill-Kumitat.

                        Parti Kontraenti li tagħmel talba għal riferiment ta’ kwistjoni lill-Kunsill jew lill-Kumitat tista’ tirtira t-talba tagħha fi kwalunkwe ħin qabel ma l-kwistjoni tiġi eżaminata mill-Kunsill jew rieżaminata mill-Kumitat.  Madankollu, il-Kumitat jeżamina kwistjoni jekk din tkun ġiet riferuta mill-Kunsill.  F’każ li Parti Kontraenti tirtira talba, id-deċiżjoni oriġinali tal-Kumitat għandha titqies bħala approvata, dment li talba minn Parti Kontraenti oħra li tittratta l-istess kwistjoni ma tkunx għadha pendenti.  Is-Segretarju Ġenerali għandu jinnotifika lill-Partijiet Kontraenti bi kwalunkwe rtirar.

                        Meta, skont id-dispożizzjonijiet tal-paragrafu 3 tal-Artikolu 8 tal-Konvenzjoni u d-Deċiżjoni tal-Kunsill Nru 298, kwalunkwe kwistjoni tiġi riferuta kompletament jew parzjalment lill-Kumitat għal rieżami, il-Parti Kontraenti li tkun talbet li l-kwistjoni tiġi rieżaminata għandha tissottometti nota lis-Segretarju Ġenerali, mhux inqas minn 60 jum qabel id-data tal-ftuħ tas-sessjoni li jmiss tal-Kumitat, li tistabbilixxi r-raġunijiet tagħha għat-talba għal rieżami, flimkien mal-proposti tagħha biex tissolva l-kwistjoni.  Is-Segretarju Ġenerali għandu jiċċirkola din in-nota lill-Partijiet Kontraenti l-oħra.

               3.
                     Il-pożizzjoni li għandha tittieħed f’isem l-Unjoni

               Il-pożizzjoni proposta għandha l-għan li tesprimi appoġġ għall-abbozz ta’ emenda għar-Regoli ta’ Proċedura tal-Kumitat tas-SA.

               Huwa importanti għall-UE li tali emenda tiġi adottata peress li din għandha l-għan li tiċċara l-proċess tat-teħid ta’ deċiżjonijiet tal-Kumitat tas-SA, u li tiżgura li d-deċiżjonijiet jittieħdu minn maġġoranza mhux ikkontestata tal-Membri ta’ dan il-Kumitat.

               Il-konsultazzjonijiet twettqu mal-Istati Membri fi ħdan il-Grupp ta’ Esperti Doganali – Is-Settur tal-Koordinazzjoni SA/WCO, u fi ħdan il-Kunsill.

               Għaldaqstant, il-pożizzjoni proposta hi kif ġej:

               –Fir-rigward tal-emenda għar-Regoli ta’ Proċedura, l-Unjoni għandha tappoġġa l-adozzjoni tal-emenda.

               –Skont il-każ, l-Unjoni għandha tappoġġa wkoll l-emendi editorjali ulterjuri li jistgħu jiġu proposti mis-Segretarjat tad-WCO.

               Il-pożizzjoni proposta tal-UE hi konformi mal-politika Doganali stabbilita u mal-prattika segwita mill-Kumitat tas-SA.

               Il-pożizzjoni proposta hi meħtieġa biex l-UE tkun tista’ tesprimi pożizzjoni fil-Kunsill tad-WCO li jmiss.

               4.
                     Bażi ġuridika

               4.1.
                     Bażi ġuridika proċedurali

               4.1.1.
                     Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali skont ir-regoli tad-dritt internazzjonali li jirregola l-korp ikkonċernat. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  3
               .

               Għaldaqstant, il-bażi ġuridika proċedurali għad-deċiżjoni proposta li tistabbilixxi l-pożizzjoni li għandha tiġi adottata f’isem l-Unjoni u rigward l-att previst hi l-Artikolu 218(9) tat-TFUE.

               4.1.2.
                     Applikazzjoni għall-każ preżenti

               Il-Kunsill tad-WCO hu korp stabbilit permezz ta’ ftehim, jiġifieri l-Konvenzjoni li Tistabbilixxi Kunsill għall-Kooperazzjoni Doganali tal-15 ta’ Diċembru 1950. Skont il-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti, il-Kunsill tad-WCO hu l-korp responsabbli għall-ħruġ ta’ rakkomandazzjonijiet lill-Partijiet Kontraenti għall-emendar ta’ din il-Konvenzjoni u għall-approvazzjoni tar-Regoli ta’ Proċedura tal-Kumitat tas-SA.

               F’konformità mal-Artikolu 6 tal-Konvenzjoni tas-SA, il-Kunsill tad-WCO hu mistenni japprova emenda għar-Regoli ta’ Proċedura tal-Kumitat tas-SA fil-laqgħa tiegħu ta’ Ġunju. Ladarba tiġi aċċettata, l-emenda se jkollha effett legali fil-leġiżlazzjoni tal-UE, jiġifieri: l-Anness 1 tar-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana. Dan huwa minħabba li l-Artikolu 1(2)(a) tar-Regolament imsemmi jiddikjara “2.  In-nomenklatura magħquda għandha tiġbor fiha: (a) in-nomenklatura tas-sistema armonizzata;” u li din l-emenda se jkollha effett fuq kif il-proċess tat-teħid ta’ deċiżjonijiet dwar l-interpretazzjoni u l-emenda tan-Nomenklatura tas-Sistema Armonizzata jitmexxa fil-Kumitat tas-SA, u konsegwentement, kif tiġi interpretata n-nomenklatura magħquda.

               L-att previst la jissupplimenta u lanqas jemenda l-qafas istituzzjonali tal-Ftehim.

               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.
                     Bażi ġuridika sostantiva

               4.2.1.
                     Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) tat-TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.
                     Applikazzjoni għall-każ preżenti

               Peress li l-objettiv ewlieni u l-kontenut tal-att previst huma relatati mal-proċess tat-teħid ta’ deċiżjonijiet fl-interpretazzjoni tat-tariffa u l-applikazzjoni ta’ ftehim internazzjonali fil-politika kummerċjali komuni u l-implimentazzjoni tan-nomenklatura tas-SA u tan-Nomenklatura Magħquda tal-UE, il-bażi ġuridika sostantiva tad-deċiżjoni proposta hija l-Artikoli 31, 43(2) u l-ewwel subparagrafu tal-Artikolu 207(4) tat-TFUE.

               4.3.
                     Konklużjoni

               Il-bażi ġuridika tad-deċiżjoni proposta għandha tkun l-Artikoli 31, 43(2) u l-ewwel subparagrafu tal-Artikolu 207(4) tat-TFUE, flimkien mal-Artikolu 218(9) tat-TFUE.

               5.
                     Implikazzjonijiet baġitarji

               Din il-proposta ma għandhiex implikazzjoni fuq il-baġit tal-Unjoni Ewropea.

               2022/0129 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kunsill tal-Organizzazzjoni Dinjija Doganali b’rabta mal-adozzjoni ta’ abbozz ta’ emenda għar-Regoli ta’ Proċedura tal-Kumitat tas-Sistema Armonizzata (SA)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 31, 43(2) u 207(4), l-ewwel subparagrafu, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)
                     Il-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta' Oġġetti (“il-Ftehim”), konkluża mill-Unjoni permezz tad-Deċiżjoni tal-Kunsill 87/369
                  41, daħlet fis-seħħ fl-1 ta’ Jannar 1988.

               (2)
                     Skont l-Artikolu 6(6) tal-Ftehim, il-Kumitat tas-Sistema Armonizzata (SA) għandu jfassal ir-Regoli ta’ Proċedura tiegħu permezz ta’ deċiżjoni meħuda minn mhux inqas minn żewġ terzi tal-voti attribwiti lill-membri tiegħu. Ir-Regoli ta’ Proċedura hekk imħejjija jridu jiġu approvati mill-Kunsill.

               (3)
                     Il-Kunsill tad-WCO hu mistenni japprova abbozz ta’ emenda dwar ir-Regoli ta’ Proċedura tal-Kumitat tas-SA waqt is-sessjonijiet tiegħu ta’ Ġunju. Tali emenda se tiġi approvata abbażi ta’ proposta mfassla mill-Kumitat tas-SA u ffinalizzata matul l-64 (18-27 ta’ Settembru 2019) u t-68 (6-28 ta’ Settembru 2021) sessjoni tiegħu. Din se tidħol fis-seħħ mal-adozzjoni.

               (4)
                     Huwa ta’ importanza kbira li l-Kumitat tas-SA jieħu d-deċiżjonijiet tiegħu b’mod trasparenti u effiċjenti, u li tali deċiżjonijiet jirċievu l-appoġġ massimu mill-membri ta’ dan il-Kumitat.

               (5)
                     Peress li dan l-abbozz ta’ emenda għar-Regoli ta’ Proċedura tal-Kumitat tas-SA jrid jiġi adottat mill-Kunsill tad-WCO, huwa xieraq li tiġi stabbilita l-pożizzjoni li għandha tittieħed f’isem l-Unjoni billi, ladarba jiġu approvati, ir-Regoli ta’ Proċedura emendati se jkunu vinkolanti għall-Unjoni u se jkollhom il-kapaċità li jinfluwenzaw il-kontenut tad-dritt tal-Unjoni, jiġifieri l-Anness I tar-Regolament tal-Kunsill (KEE) Nru 2658/87
                  52.

               (6)
                     Għalhekk, huwa xieraq li l-pożizzjoni tal-Unjoni tkun li tappoġġa l-abbozz ta’ emenda tar-Regoli ta’ Proċedura tal-Kumitat tas-SA, u kwalunkwe adattament editorjali jew lingwistiku li jista’ jitqies meħtieġ,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fis-sessjonijiet ta’ Ġunju 2022 tal-Kunsill tad-WCO għandha tkun li jiġi appoġġat l-abbozz ta’ emenda għar-Regoli ta’ Proċedura tal-Kumitat tas-SA, kif stabbilit fl-Anness.

               Ir-rappreżentanti tal-Unjoni jistgħu jaqblu dwar adattamenti editorjali jew lingwistiċi minuri fid-dawl tal-iżviluppi fis-sessjonijiet li ġejjin tal-Kunsill tad-WCO, wara konsultazzjoni mal-Istati Membri, jew matul il-laqgħat ta’ koordinazzjoni fuq il-post, mingħajr deċiżjoni ulterjuri tal-Kunsill.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill 87/369 tas-7 ta’ April 1987 dwar il-konklużjoni tal-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti u tal-Protokoll li Jemendaha (ĠU L 198, 20.7.1987, p.1).

                     (2)

                        Mill-introduzzjoni tagħha fl-1988, in-Nomenklatura tas-SA ġiet reveduta sitt darbiet. Dawn ir-reviżjonijiet daħlu fis-seħħ fl-1996, fl-2002, fl-2007, fl-2012, fl-2017 u fl-2022.

                     (3)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, il-Kawża C-399/12, ECLI:EU:C:2014:2258, il-paragrafi 61 sa 64.

                     (4)
                  1
                        Id-Deċiżjoni tal-Kunsill 87/369/KEE tas-7 ta’ April 1987 dwar il-konklużjoni tal-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti u tal-Protokoll li Jemendaha (ĠU L 198, 20.7.1987, p. 1).

                     (5)
                  2
                        Ir-Regolament tal-Kunsill (KEE) Nru 2658/87, tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana (ĠU L 256, 7/9/1987, p. 1)

    ---documentbreak---

               IL-KUMMISSJONI EWROPEA
            Brussell, 27.4.2022
            COM(2022) 186 final

            ANNESS
            tal-
            Proposta għal DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kunsill tal-Organizzazzjoni Dinjija Doganali b’rabta mal-adozzjoni ta’ abbozz ta’ emenda għar-Regoli ta’ Proċedura tal-Kumitat tas-Sistema Armonizzata (SA)

               ANNESS

               Emendi għar-Regola ta’ Proċedura 19

                        It-tielet paragrafu

                        Id-deċiżjonijiet dwar l-emendi għall-Konvenzjoni għandhom jittieħdu b’maġġoranza ta’ mhux inqas minn żewġ terzi tal-voti mitfugħa mill-Membri tal-Kumitat.  Madankollu, jekk ikun hemm żewġ għażliet jew aktar għall-emenda, il-Kumitat għandu l-ewwel iwettaq proċedura ta’ votazzjoni pass pass kif deskritt hawn taħt skont il-proċeduri ta’ votazzjoni b’maġġoranza sempliċi, biex l-għażliet jitnaqqsu għal waħda. Ladarba jkun hemm għażla waħda għall-emenda, tittieħed votazzjoni finali dwar jekk l-emenda jkollhiex tiġi aċċettata jew irrifjutata skont ir-regola tal-maġġoranza ta’ żewġ terzi.

                        Ir-raba’ paragrafu

                        Deċiżjonijiet oħra għandhom jittieħdu b’maġġoranza sempliċi (aktar minn 50 fil-mija) tal-voti mitfugħa mill-Membri tal-Kumitat. Jekk ikun hemm aktar minn żewġ għażliet u l-ebda waħda minnhom ma tikseb aktar minn 50 fil-mija tal-voti mitfugħa mill-Membri tal-Kumitat, għandha tiġi applikata prattika ta’ votazzjoni pass pass permezz ta’ votazzjoni b’maġġoranza sempliċi, li tnaqqas l-għadd ta’ għażliet billi telimina l-għażla bl-inqas ammont ta’ voti sakemm l-għażla bl-akbar ammont ta’ voti tikseb aktar minn 50 fil-mija tal-voti mitfugħa mill-Membri tal-Kumitat.

               Emendi għar-Regola ta’ Proċedura 20

                        In-Notifiki magħmula lis-Segretarju Ġenerali biex jirreferi kwalunkwe kwistjoni lill-Kunsill jew lill-Kumitat għal rieżami skont il-paragrafu 2 tal-Artikolu 8 tal-Konvenzjoni u d-Deċiżjoni tal-Kunsill Nru 298 ma jistgħux isiru qabel il-jum wara dak tal-għeluq tas-sessjoni tal-Kumitat, iżda jridu jsiru sa tmiem it-tieni xahar wara dak li fih tkun ingħalqet is-sessjoni.  Notifika għandha titqies li tkun saret fil-perjodu jekk din tkun waslet għand is-Segretarju Ġenerali qabel 24:00 (ħin ta’ Brussell) tal-aħħar jum tal-perjodu.

                        Skont id-Deċiżjoni tal-Kunsill Nru 298, is-Segretarju Ġenerali jista’ jirreferi l-kwistjonijiet li jirriżultaw skont il-paragrafu 2 tal-Artikolu 8 tal-Konvenzjoni direttament lura lejn il-Kumitat fuq talba ta’ Parti Kontraenti, dment li t-talba ssir fil-perjodu speċifikat fil-paragrafu preċedenti.  Is-Segretarju Ġenerali mbagħad għandu jqiegħed il-kwistjoni fuq l-Aġenda tas-sessjoni li jmiss tal-Kumitat għal rieżami.

                        Jekk it-talbiet relatati mal-istess kwistjoni jaslu għand il-Partijiet Kontraenti differenti għal riferiment kemm lill-Kunsill kif ukoll lill-Kumitat, jew jekk Parti Kontraenti ma tispeċifikax jekk il-kwistjoni jkollhiex tiġi riferuta lill-Kunsill jew direttament lill-Kumitat, il-kwistjoni għandha tiġi riferuta lill-Kunsill.  Is-Segretarju Ġenerali għandu jinforma lill-Partijiet Kontraenti kollha dwar il-wasla ta’ talba għal riferiment ta’ kwistjoni lill-Kunsill jew lill-Kumitat.

                        Parti Kontraenti li tagħmel talba għal riferiment ta’ kwistjoni lill-Kunsill jew lill-Kumitat tista’ tirtira t-talba tagħha fi kwalunkwe ħin qabel ma l-kwistjoni tiġi eżaminata mill-Kunsill jew rieżaminata mill-Kumitat.  Madankollu, il-Kumitat jeżamina kwistjoni jekk din tkun ġiet riferuta mill-Kunsill.  F’każ li Parti Kontraenti tirtira talba, id-deċiżjoni oriġinali tal-Kumitat għandha titqies bħala approvata, dment li talba minn Parti Kontraenti oħra li tittratta l-istess kwistjoni ma tkunx għadha pendenti.  Is-Segretarju Ġenerali għandu jinnotifika lill-Partijiet Kontraenti bi kwalunkwe rtirar.

                        Meta, skont id-dispożizzjonijiet tal-paragrafu 3 tal-Artikolu 8 tal-Konvenzjoni u d-Deċiżjoni tal-Kunsill Nru 298, kwalunkwe kwistjoni tiġi riferuta kompletament jew parzjalment lill-Kumitat għal rieżami, il-Parti Kontraenti li tkun talbet li l-kwistjoni tiġi rieżaminata għandha tissottometti lis-Segretarju Ġenerali, mhux inqas minn 60 jum qabel id-data tal-ftuħ tas-sessjoni li jmiss tal-Kumitat, nota li tistabbilixxi r-raġunijiet tagħha għat-talba għal rieżami, flimkien mal-proposti tagħha biex tissolva l-kwistjoni.  Is-Segretarju Ġenerali għandu jiċċirkola din in-nota lill-Partijiet Kontraenti l-oħra.


               IL-KUMMISSJONI EWROPEA
            Brussell, 29.4.2022
            COM(2022) 202 final
            2022/0144(NLE)

            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat tal-Kontroll tal-Istat tal-Port tal-Memorandum ta’ Qbil ta’ Pariġi dwar il-Kontroll tal-Istat tal-Port rigward is-sħubija tal-Federazzjoni Russa fl-organizzazzjoni

               MEMORANDUM TA’ SPJEGAZZJONI

               1.Kuntest tal-proposta

               Ir-reġim tal-UE dwar il-kontroll tal-Istat tal-Port (KSP) huwa stabbilit fid-Direttiva 2009/16/KE (kif emendata). Il-KSP fl-Unjoni huwa bbażat fuq l-istruttura tal-Memorandum ta’ Qbil ta’ Pariġi (MtQ ta’ Pariġi) dwar il-Kontroll tal-Istat tal-Port li ilu jeżisti mill-1982. Id-Direttiva 2009/16/KE (kif emendata) tinkorpora l-proċeduri u l-għodod tal-MtQ ta’ Pariġi. L-Istati Membri marittimi kollha tal-UE kif ukoll il-Kanada, l-Iżlanda, in-Norveġja, il-Federazzjoni Russa u r-Renju Unit jipparteċipaw fil-MtQ.  L-Unjoni Ewropea mhijiex membru tal-MtQ ta’ Pariġi.

               Sabiex il-KSP fl-Unjoni jiffunzjona, iridu jittieħdu għadd ta’ deċiżjonijiet kull sena fil-kuntest tal-MtQ ta’ Pariġi. Dawn id-deċiżjonijiet jittieħdu b’konsensus fil-Kumitat tal-Kontroll tal-Istat tal-Port” (PSCC) li jiltaqa’ f’Mejju ta’ kull sena. Bis-saħħa tad-Direttiva 2009/16/KE, id-deċiżjonijiet li jieħu l-korp kompetenti xieraq tal-MtQ ta’ Pariġi jsiru vinkolanti għall-Istati Membri tal-UE.

               Skont l-Artikolu 218(9) tat-Trattat dwar il-Funzjonament tal-Unjoni Ewropea, il-pożizzjoni li għandha tiġi adottata f’isem l-Unjoni f’organizzazzjonijiet internazzjonali bħall-MtQ ta’ Pariġi meta dawn jintalbu jadottaw atti li jkollhom effetti legali, trid tiġi adottata permezz ta’ Deċiżjoni tal-Kunsill, fuq proposta tal-Kummissjoni.

               Wara l-invażjoni tal-Ukrajna mill-Federazzjoni Russa, fl-14 ta’ Marzu 2022 is-Segretarjat tal-MtQ ta’ Pariġi rċieva ittra mingħand il-Ministru għall-Infrastruttura Ukren is-Sur Oleksandr Kubrakov. Fl-ittra, il-MtQ ta’ Pariġi huwa mitlub (i) li ma jżommx indebitament vapuri li jtajru l-bandiera tal-Ukrajna wara spezzjonijiet ta’ kontroll tal-Istat tal-port, (ii) li jeskludi l-Federazzjoni Russa mill-MtQ ta’ Pariġi, u (iii) li ma jirrikonoxxix ċertifikati maħruġa f’isem l-Amministrazzjoni Marittima tal-Federazzjoni Russa.

               Fir-rigward tal-ewwel talba biex ma jinżammux bastimenti Ukreni indebitament, fit-2 ta’ Marzu 2022 il-MtQ ta’ Pariġi ħareġ iċ-Ċirkolari 101 tal-KSP (Gwida dwar ir-ripatrijazzjoni tal-baħħara minħabba s-sitwazzjoni fl-Ukrajna) li tindirizza din il-kwistjoni. Iċ-Ċirkolari 101 tal-KSP tinforma lill-awtoritajiet membri li hemm il-ħtieġa li tiġi applikata flessibbiltà fiċ-ċirkostanzi attwali, inkluż fir-rigward tar-ripatrijazzjoni tal-baħħara, il-Konvenzjoni dwar ix-Xogħol Marittimu tal-2006, iċ-ċertifikati maħruġa skont il-Konvenzjoni Internazzjonali dwar Standards ta’ Taħriġ, Ċertifikazzjoni u Għassa għall-Baħħara tal-1978 u ċ-ċertifikati mediċi. Jekk isir neċessarju minħabba l-iżviluppi, il-MtQ ta’ Pariġi jista’ jikkunsidra aġġustamenti ulterjuri fir-rigward taċ-Ċirkolari 101 tal-KPS.

               B’rabta mat-talba rigward is-sħubija tal-Federazzjoni Russa fil-MtQ ta’ Pariġi, jenħtieġ li jiġi nnutat li l-Federazzjoni Russa ġiet eskluża mill-aċċess għall-għodda tal-immirar THETIS PSC u għall-bażi tad-data dwar l-ispezzjonijiet prevista skont l-Artikolu 24 tad-Direttiva 2009/16/KE, u mill-użu tagħhom. Dan ifisser li l-parteċipazzjoni tal-Federazzjoni Russa fil-ħidma tal-MtQ ta’ Pariġi diġà kienet limitata ferm u mingħajr aċċess għal dik il-bażi tad-data l-Federazzjoni Russa ma tistax tissodisfa b’mod effettiv l-obbligi tagħha skont il-MtQ ta’ Pariġi jew tikkontribwixxi fil-ħidma tal-MtQ.

               Għalkemm hemm konsensus fost l-Istati Membri tal-UE li jenħtieġ li tittieħed azzjoni kontra l-Federazzjoni Russa, la l-Memorandum u lanqas kwalunkwe waħda mill-istruzzjonijiet ta’ politika ma fihom xi proċedura jew mekkaniżmu biex xi membri jitneħħew mill-MtQ ta’ Pariġi. Minbarra l-esklużjoni, dawk il-membri li esprimew il-fehma tagħhom indikaw preferenza li għalissa s-sħubija tiġi sospiża. Filwaqt li l-effett legali immedjat ikun simili għal esklużjoni, din tkun inqas permanenti. Is-sospensjoni tippermetti li tiġi kkunsidrata iktar il-ħtieġa għal esklużjoni sħiħa mill-MtQ ta’ Pariġi u tista’ titreġġa’ lura jekk iċ-ċirkostanzi jinbidlu. Madankollu, il-Memorandum lanqas ma għandu dispożizzjoni għas-sospensjoni tas-sħubija.

               Il-President tal-MtQ ta’ Pariġi ppropona li titwettaq proċedura bil-miktub tal-MtQ ta’ Pariġi biex tittieħed deċiżjoni dwar is-sospensjoni tas-sħubija tal-Federazzjoni Russa qabel il-laqgħa annwali tal-Kumitat tal-Kontroll tal-Istat tal-Port (PSCC55) li hija skedata li ssir mis-16 sal-20 ta’ Mejju 2022. Dan sabiex din il-kwistjoni sensittiva ma xxekkilx il-kumplament tax-xogħol tal-laqgħa tal-PSCC55.

               2.Il-pożizzjoni li għandha tittieħed f’isem l-Unjoni

               Fid-dawl tal-gravità tas-sitwazzjoni, jixraq li: (i) jintlaħaq qbil rigward l-approċċ stabbilit fil-paragrafu 5 tad-dokument PSCC55/11.1 biex ma jinżammux indebitament vapuri li jtajru l-bandiera tal-Ukrajna wara spezzjonijiet ta’ kontroll tal-Istat tal-port, (ii) tiġi sospiża s-sħubija tal-Federazzjoni Russa fil-MtQ ta’ Pariġi b’rispons għall-invażjoni mhux provokata u mhux ġustifikata tal-Ukrajna mir-Russja f’konformità mal-Artikolu 62(3) tal-Konvenzjoni ta’ Vjenna dwar il-Liġi tat-Trattati, u (iii) jintlaħaq qbil rigward l-approċċ stabbilit fil-paragrafu 7 tad-dokument PSCC55/11.1 dwar l-irtirar tar-rikonoxximent taċ-ċertifikati statutorji maħruġa mill-Federazzjoni Russa.

               It-test mehmuż huwa proposta għal pożizzjoni tal-Unjoni skont l-Artikolu 218(9) tat-TFUE li mbagħad għandha tiġi adottata mill-Kunsill. Dan biex jintlaħaq qbil dwar pjan ta’ azzjoni stabbilit fid-dokument PSCC55/11.1 tal-MtQ ta’ Pariġi. L-ispeċifiċitajiet tal-pożizzjoni tal-UE huma mehmuża mal-abbozz tad-Deċiżjoni tal-Kunsill bħala l-Anness 1.

               Id-Direttiva 2009/16/KE tinkorpora b’mod effettiv il-proċeduri, l-għodod u l-attivitajiet tal-MtQ ta’ Pariġi fil-kamp ta’ applikazzjoni tad-dritt tal-Unjoni. Għalhekk, il-MtQ ta’ Pariġi jaqa’ taħt il-kompetenza esterna esklużiva tal-Unjoni bis-saħħa tal-aħħar parti tal-Artikolu 3(2) tat-TFUE.

               3.Bażi ġuridika

               Id-Deċiżjoni li ġejja hija bbażata fuq it-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2), flimkien mal-Artikolu 218(9), li jipprevedi li l-Kunsill, fuq proposta tal-Kummissjoni, għandu jadotta Deċiżjoni li tistabbilixxi l-pożizzjonijiet li għandhom jiġu adottati f’isem l-Unjoni f’korp stabbilit permezz ta’ qbil, meta dak il-korp jissejjaħ biex jadotta atti li jkollhom effetti legali. Dan għandu japplika għall-pożizzjoni li għandha tiġi adottata mill-Istati Membri, li jaġixxu b’mod konġunt fl-interess tal-Unjoni, fil-kuntest tal-MtQ ta’ Pariġi.

               Id-Direttiva 2009/16/KE tal-Parlament Ewropew u tal-Kunsill tat-23 ta’ April 2009 dwar il-kontroll tal-Istat tal-Port (kif emendata) hija l-bażi ġuridika li tistabbilixxi l-prinċipji li għandhom jiġu osservati mill-Istati Membri fil-PSCC tal-MtQ ta’ Pariġi.

               L-atti li għandhom jiġu adottati fil-kuntest tal-MtQ ta’ Pariġi jikkostitwixxu atti li għandhom effetti legali. L-atti previsti għandhom effetti legali minħabba li jistgħu jinfluwenzaw b’mod deċiżiv il-kontenut tal-leġiżlazzjoni tal-UE, jiġifieri d-Direttiva 2009/16/KE. Dan għaliex id-Direttiva 2009/16/KE tinkorpora b’mod effettiv il-proċeduri, l-għodod u l-attivitajiet tal-MtQ ta’ Pariġi fil-kamp ta’ applikazzjoni tad-dritt tal-Unjoni. Barra minn hekk, is-sospensjoni tas-sħubija tal-Federazzjoni Russa fil-MtQ ta’ Pariġi hija att ta’ natura organizzattiva li tinfluwenza l-mod li bih jittieħdu d-deċiżjonijiet fil-MtQ ta’ Pariġi.

               L-atti previsti la jissupplimentaw u lanqas jemendaw il-qafas istituzzjonali tal-Qbil. Għalhekk, il-bażi ġuridika proċedurali tad-Deċiżjoni proposta hija l-Artikolu 218(9) tat-TFUE.

               2022/0144 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kumitat tal-Kontroll tal-Istat tal-Port tal-Memorandum ta’ Qbil ta’ Pariġi dwar il-Kontroll tal-Istat tal-Port rigward is-sħubija tal-Federazzjoni Russa fl-organizzazzjoni

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea (TFUE), u b’mod partikolari l-Artikolu 100(2), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Memorandum ta’ Qbil dwar il-Kontroll tal-Istat tal-Port (“MtQ ta’ Pariġi”) ġie ffirmat f’Pariġi fis-26 ta’ Jannar 1982 u sar effettiv fl-1 ta’ Lulju 1982. Il-MtQ ta’ Pariġi għandu 27 amministrazzjoni marittima bħala membri (il-Belġju, il-Bulgarija, Ċipru, id-Danimarka, l-Estonja, il-Federazzjoni Russa, il-Finlandja, Franza, il-Ġermanja, il-Greċja, l-Irlanda, l-Italja, l-Iżlanda, il-Kanada, il-Kroazja, il-Latvja, il-Litwanja, Malta, in-Netherlands, in-Norveġja, il-Polonja, il-Portugall, ir-Renju Unit, ir-Rumanija, is-Slovenja, Spanja u l-Iżvezja).  L-Unjoni mhijiex membru tal-MtQ ta’ Pariġi.

               (2)Id-Direttiva 2009/16/KE tal-Parlament Ewropew u tal-Kunsill
                  1
                tistabbilixxi r-reġim legali tal-Unjoni dwar il-kontroll tal-Istat tal-port, filwaqt li tifformula mill-ġdid u ssaħħaħ il-leġiżlazzjoni preċedenti tal-Unjoni f’dan il-qasam, li ilha fis-seħħ mill-1995. Ir-reġim legali tal-Unjoni huwa bbażat fuq il-MtQ ta’ Pariġi.

               (3)Fir-rigward tal-Istati Membri tal-Unjoni, id-Direttiva 2009/16/KE tinkorpora b’mod effettiv il-proċeduri, l-għodod u l-attivitajiet tal-MtQ ta’ Pariġi fil-kamp ta’ applikazzjoni tad-dritt tal-Unjoni. Bis-saħħa ta’ dik id-Direttiva, ċerti deċiżjonijiet meħuda mill-korp kompetenti xieraq tal-MtQ ta’ Pariġi jsiru vinkolanti għall-Istati Membri tal-Unjoni.

               (4)Jixraq li fil-MtQ ta’ Pariġi tiġi stabbilita l-pożizzjoni li għandha tittieħed f’isem l-Unjoni, peress li l-atti previsti se jkunu jistgħu jinfluwenzaw b’mod deċiżiv il-kontenut tad-dritt tal-Unjoni, jiġifieri d-Direttiva 2009/16/KE. Skont l-Artikolu 218(9) tat-TFUE, il-pożizzjoni li għandha tiġi adottata f'isem l-Unjoni f’korp stabbilit permezz ta’ qbil, meta dak il-korp jissejjaħ biex jadotta atti li jkollhom effetti legali, għandha tiġi adottata permezz ta’ Deċiżjoni tal-Kunsill, fuq proposta tal-Kummissjoni.

               (5)Il-Kunsill Ewropew adotta l-konklużjonijiet tiegħu tal-24 ta’ Frar 2022, u kkundanna bl-iktar mod qawwi possibbli l-aggressjoni militari mhux provokata u mhux ġustifikata tal-Federazzjoni Russa kontra l-Ukrajna. Fil-laqgħa tiegħu tal-24-25 ta’ Marzu 2022, il-Kunsill Ewropew stabbilixxa li l-gwerra ta’ aggressjoni tar-Russja kontra l-Ukrajna tikser bil-kbir id-dritt internazzjonali u tenna t-talba li r-Russja twaqqaf immedjatament l-aggressjoni militari tagħha fit-territorju tal-Ukrajna.

               (6)Fil-kuntest tal-invażjoni tal-Ukrajna mill-Federazzjoni Russa, fl-14 ta’ Marzu 2022 is-Segretarjat tal-MtQ ta’ Pariġi rċieva ittra mingħand il-Ministru għall-Infrastruttura Ukren. Fl-ittra, il-MtQ ta’ Pariġi huwa mitlub li ma jżommx indebitament bastimenti li jtajru l-bandiera tal-Ukrajna wara spezzjonijiet ta’ kontroll tal-Istat tal-port, li jeskludi l-Federazzjoni Russa mill-MtQ ta’ Pariġi, u li ma jirrikonoxxix ċertifikati maħruġa f’isem l-Amministrazzjoni Marittima tal-Federazzjoni Russa.

               (7)Fir-rigward tal-ewwel talba biex ma jinżammux bastimenti Ukreni indebitament, fit-2 ta’ Marzu 2022 il-MtQ ta’ Pariġi ħareġ iċ-Ċirkolari 101 tal-KSP (Gwida dwar ir-ripatrijazzjoni tal-baħħara minħabba s-sitwazzjoni fl-Ukrajna) li tindirizza din il-kwistjoni. Iċ-Ċirkolari 101 tal-KSP tinforma lill-awtoritajiet membri li hemm il-ħtieġa li tiġi applikata flessibbiltà fiċ-ċirkostanzi attwali, inkluż fir-rigward tar-ripatrijazzjoni tal-baħħara, il-Konvenzjoni dwar ix-Xogħol Marittimu tal-2006, iċ-ċertifikati maħruġa skont il-Konvenzjoni Internazzjonali dwar Standards ta’ Taħriġ, Ċertifikazzjoni u Għassa għall-Baħħara tal-1978 u ċ-ċertifikati mediċi. Jekk isir neċessarju minħabba l-iżviluppi, il-MtQ ta’ Pariġi jista’ jikkunsidra aġġustamenti ulterjuri fir-rigward taċ-Ċirkolari 101 tal-KPS. Jenħtieġ li din il-pożizzjoni tiġi kkomunikata lill-awtoritajiet Ukreni.

               (8)B’rabta mat-talba rigward is-sħubija tal-Federazzjoni Russa, jenħtieġ li jiġi nnutat li l-Federazzjoni Russa ġiet eskluża mill-aċċess għall-għodda tal-immirar THETIS PSC u għall-bażi tad-data dwar l-ispezzjonijiet prevista skont l-Artikolu 24 tad-Direttiva 2009/16/KE, u mill-użu tagħhom. Dan ifisser li l-parteċipazzjoni tal-Federazzjoni Russa fil-ħidma tal-MtQ ta’ Pariġi diġà kienet limitata ferm u mingħajr aċċess għal dik il-bażi tad-data l-Federazzjoni Russa ma tistax tissodisfa b’mod effettiv l-obbligi tagħha skont il-MtQ ta’ Pariġi.

               (9)La l-Memorandum u lanqas kwalunkwe waħda mill-istruzzjonijiet ta’ politika ma fihom xi proċedura jew mekkaniżmu għat-tneħħija ta’ xi membri mill-MtQ ta’ Pariġi. Minbarra l-esklużjoni mill-MtQ ta’ Pariġi, alternattiva hija li għalissa tiġi sospiża s-sħubija. Filwaqt li l-effett immedjat ikun simili għal esklużjoni, din tkun inqas permanenti. Madankollu, fil-Memorandum ma ġietx inkluża dispożizzjoni għal sospensjoni lanqas. Is-sospensjoni tippermetti li tiġi kkunsidrata iktar il-ħtieġa għal esklużjoni sħiħa mill-MtQ ta’ Pariġi u tista’ titreġġa’ lura jekk iċ-ċirkostanzi jinbidlu.

               (10)L-Unjoni Ewropea, bħala attur globali, hija fiċ-ċentru tal-isforzi fin-NU
                  2
                u fora u proċessi multilaterali oħra biex iżżomm lill-Federazzjoni Russa responsabbli għall-invażjoni mhux provokata u mhux ġustifikata tagħha fl-Ukrajna, biex treġġa’ lura l-invażjoni, u biex tiżgura ritorn għar-rispett sħiħ għas-sovranità, għall-indipendenza u għall-integrità territorjali tal-Ukrajna fil-fruntieri tagħha rikonoxxuti internazzjonalment. L-att ta’ aggressjoni mhux provokata u mhux ġustifikata mir-Russja kontra l-Ukrajna huwa ksur serju tal-Artikolu 2(4) tal-Karta tan-NU, li jipprojbixxi t-theddida jew l-użu tal-forza kontra l-integrità territorjali jew l-indipendenza politika ta’ kwalunkwe Stat.

               (11)Fid-dawl ta’ dan ta’ hawn fuq, u fid-dawl tal-gravità tas-sitwazzjoni, u sakemm il-Federazzjoni Russa ma tosservax il-prinċipji tal-Karta tan-NU u l-obbligi internazzjonali tagħha, jixraq li tiġi sospiża s-Sħubija tal-Federazzjoni Russa fil-MtQ ta’ Pariġi f’konformità mal-Artikolu 62(3) tal-Konvenzjoni ta’ Vjenna dwar il-Liġi tat-Trattati, b’rispons għall-invażjoni mhux provokata u mhux ġustifikata tal-Ukrajna mir-Russja.

               (12)Fir-rigward tat-tielet talba biex ma jiġux rikonoxxuti ċ-ċertifikati maħruġa mill-Amministrazzjoni Marittima tal-Federazzjoni Russa, dawn iċ-Ċertifikati jinħarġu f’konformità mal-konvenzjonijiet internazzjonali u l-Federazzjoni Russa għadha membru tal-Organizzazzjoni Marittima Internazzjonali, għaldaqstant il-MtQ ta’ Pariġi ma għandux il-kompetenza li jirtira r-rikonoxximent ta’ tali ċertifikati. Jenħtieġ li din il-pożizzjoni tiġi kkomunikata lill-awtoritajiet Ukreni.

               (13)L-Unjoni mhijiex parti kontraenti għall-MtQ ta’ Pariġi. Għaldaqstant, il-pożizzjoni tal-Unjoni għandha tiġi espressa mill-Istati Membri tal-Unjoni li huma membri tal-MtQ ta’ Pariġi, filwaqt li jaġixxu b’mod konġunt.

               (14)Għalhekk, jeħtieġ li l-Istati Membri jiġu awtorizzati jaġixxu f’konformità mal-pożizzjoni li għandha tiġi adottata f’isem l-Unjoni.

               (15)Il-kooperazzjoni ma’ pajjiżi terzi oħra li huma membri tal-MtQ ta’ Pariġi (l-Iżlanda, il-Kanada, in-Norveġja u r-Renju Unit) fil-PSCC hija essenzjali biex tintlaħaq deċiżjoni li tissospendi s-sħubija tal-Federazzjoni Russa fil-MtQ ta’ Pariġi.

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata f’isem l-Unjoni fil-kuntest tal-Memorandum ta’ Qbil ta’ Pariġi dwar il-Kontroll tal-Istat tal-Port (“MtQ ta’ Pariġi”), fir-rigward tas-sħubija tal-Federazzjoni Russa fil-MtQ ta’ Pariġi, hija stabbilita fl-Anness I ta’ din id-Deċiżjoni.

               Artikolu 2

               Il-pożizzjoni msemmija fl-Artikolu 1 għandha tiġi espressa mill-Istati Membri tal-Unjoni li huma membri tal-MtQ ta’ Pariġi, filwaqt li jaġixxu b’mod konġunt.

               Artikolu 3

               Din id-Deċiżjoni hija indirizzata lill-Istati Membri.

               Magħmul fi Brussell,

                     Għall-Kunsill

                     Il-President

                     (1)

                        Id-Direttiva 2009/16/KE tal-Parlament Ewropew u tal-Kunsill tat-23 ta’ April 2009 dwar il-kontroll tal-Istat tal-Port (ĠU L 131, 28.5.2009, p. 57).

                     (2)

                        Ara r-Riżoluzzjoni ES-11/1 tal-Assemblea Ġenerali tan-Nazzjonijiet Uniti intitolata “Aggressjoni kontra l-Ukrajna” fil-11-il Sessjoni Speċjali ta’ Emerġenza tal-Assemblea Ġenerali tan-Nazzjonijiet Uniti tat-2 ta’ Marzu 2022 u r-Riżoluzzjoni 49/1 tal-Kunsill tad-Drittijiet tal-Bniedem tan-Nazzjonijiet Uniti tal-4 ta’ Marzu 2022.

    ---documentbreak---

               IL-KUMMISSJONI EWROPEA
            Brussell, 29.4.2022
            COM(2022) 202 final

            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-Kumitat tal-Kontroll tal-Istat tal-Port tal-Memorandum ta’ Qbil ta’ Pariġi dwar il-Kontroll tal-Istat tal-Port rigward is-sħubija tal-Federazzjoni Russa fl-organizzazzjoni

               ANNESS

               Fir-rigward tad-Dokument PSCC55/11.1 tal-PSCC55

               Il-pożizzjoni tal-Unjoni hija kif ġej:

               (1)taqbel mal-approċċ stabbilit fil-paragrafu 5 tad-dokument PSCC55/11.1 rigward id-detenzjoni ta’ bastimenti li jtajru l-bandiera tal-Ukrajna fil-portijiet tal-membri tal-MtQ ta’ Pariġi;

               (2)tappoġġa b’mod attiv li l-Federazzjoni Russa tiġi sospiża mill-MtQ ta’ Pariġi wara l-aggressjoni militari mhux provokata u mhux ġustifikata tagħha kontra l-Ukrajna;

               (3)tistinka biex jintlaħaq konsensus bejn il-membri tal-MtQ ta’ Pariġi għajr il-Federazzjoni Russa biex għalissa s-sħubija tal-Federazzjoni Russa fil-MtQ ta’ Pariġi tiġi sospiża;

               (4)taqbel mal-approċċ stabbilit fil-paragrafu 7 tad-dokument PSCC55/11.1 rigward l-irtirar tar-rikonoxximent taċ-ċertifikati statutorji maħruġa mill-Federazzjoni Russa.